SVET INAKZelená oáza uprostred vyprahnutej krajiny. Kenskému farmárovi pomohol jednoduchý trik

Väčšina poľnohospodárov v Keni bojuje so suchom a neúrodou, Martin Wachiuri prišiel s jednoduchým zachytávaním dažďovej vody, vďaka ktorému jeho farma prosperuje.

“Dažde sú tu príliš nepredvídateľné a zriedkavé, takže na ne som sa spoliehať nemohol,” vysvetľuje pre projekt Svet Inak Martin Wachiuri, kenský farmár spod Mt. Kenya, druhého najvyššieho končiara kontinentu. V Keni prestávajú platiť staré pravidlá počasia, monzúny neprichádzajú, keď majú, prípadne ich prichádza až príliš veľa. A jej rastúca populácia sa musí vysporadúvať s čoraz vážnejšími problémami potravinovej bezpečnosti, ktorá priamo ohrozuje jej budúcnosť. Ale Martinovi sa napriek tomu darí. Je fakt, že Keňa je z veľkej časti neúrodnou krajinou. Štatistiky Organizácie pre výživu a poľnohospodárstvo uvádzajú, že len desatinu z jej rozlohy predstavuje pôda, na ktorej sa dá pestovať jedlo. Pre porovnanie, u nás je to 30 percent. Zároveň o Keni platí to, na čo upozorňuje Svetová banka v súvislosti s celou Afrikou - až dve tretiny pôdy na kontinente sú degradované a neúrodné. K degradácii, ktorej korene môžeme hľadať v koloniálnej minulosti aj masívnom náraste populácie a jej potrieb, sa však dnes čoraz viac pripája ďalší významný fenomén - zmena klímy a vzorcov počasia. Až 80 percent obyvateľov Kene žije podobne ako Martin na vidieku a ich živobytie, a vôbec prežitie, je nejakým spôsobom spojené s poľnohospodárstvom. Poľnohospodárska produkcia pre domáci aj zahraničný trh predstavuje štvrtinu jej hrubého domáceho produktu a pracuje v nej až 70 percent pracujúcej populácie. Ako také stojí jej poľnohospodárstvo na malých a stredných farmároch, ich problémy sú problémami celej krajiny. Na začiatku je však vždy tak či onak človek. Martinova farma je akousi zelenou oázou uprostred vyprahnutej krajiny. Leží v oblasti, v ktorej väčšina ľudí farmárčenie už dávno vzdala. Tento zelený ostrov od roku 2009 vedie vyštudovaný hydrogeológ Martin Wachiuri spolu so svojou manželkou Joan. Svojimi inovatívnymi postupmi sa postavili výzvam, ktorým ich komunita čelí. A dnes napriek nespoľahlivejšej klíme, či neschopnosti štátu zlepšiť podmienky v poľnohospodárstve, dokážu vypestovať dostatok potravín pre svoju rodinu aj podnikanie. „Na komunitné vodovodné potrubie som sa nemohol spoliehať, pretože v podstate nefungovalo a najbližšia rieka bola príliš ďaleko na to, aby predstavovala skutočnú možnosť,” vysvetľuje svoje začiatky Martin. Voda je faktorom, ktorý určuje možnosti farmárov. Bola aj faktorom, ktorý v minulosti limitoval Martinovu rodinu. Podobne ako mnohé iné rodiny aj tá jeho vlastnila pôdu, bez zdroja vody im však nebola takmer k ničomu a ležala ľadom. Nanajvýš tak na nej dopestovali kukuricu, alebo nejaké základné plodiny. Pritom, ako sa neskôr ukázalo, výrazné zlepšenie situácie si nevyžiadalo priveľa. Martin sa prezieravo rozhodol pre štúdium hydrogeológie. Vďaka štúdiu spoznal rôzne možnosti zavlažovania a zachytávania dažďovej vody a následne vyvinul vlastný systém. Nedostatok vody ho donútil hľadať alternatívne riešenia, ktoré za bežných okolností nepútajú pozornosť. Pritom ako ukazuje jeho príklad, niekedy je snaha pozerať sa na veci inak korunovaná úspechom. Martin najprv preskúmal, na akom podloží stojí jeho farma. Zistil, že niekoľko metrov pod povrchom sa nachádza nepriepustná vrstva. „Postavil som teda dve vodné nádrže, ktoré zbierajú dažďovú vodu zo všetkých striech na mojej farme a dokonca aj z mojich dvoch skleníkov,” vysvetľuje. Ich výstavba ho pritom stála dovedna len 540 euro. Každá z nich pojme až 150-tisíc litrov vody. „Keď prší, tak je to viac ako v tom období potrebujem. Preto zachytávam prebytočnú vodu, ktorá bude pre mňa životne dôležitá neskôr,“ vysvetľuje svoje pohnútky Martin. Potom vybudoval zavlažovací systém, ktorý používa minimálne množstvo vody. “Takto mi voda v rezervoároch vydrží do ďalšieho obdobia dažďov, kedy sa znovu doplní. Heuréka! Mal som odrazu udržateľnú samostatne fungujúcu farmu!,“ hovorí. Je to lacné a jednoduché riešenie a Martin nemusí zúfalo čakať na dážď ako ostatní farmári - voda mu vystačí až na šesť mesiacov, čo do najbližšieho obdobia dažďov stačí. Väčšina kenských farmárov sa sústredí na tzv. ´cash crops´, teda bežné rastliny, ktoré by im mali zarobiť peniaze, pretože sú dobre predajné na trhu. Málo však dopĺňajú svoje políčka o iné plodiny Farmárčenie v Keni nie je vôbec lacnou záležitosťou. Výdavky rastú a zisky klesajú, takže si farmári nemôžu dovoliť rôzne technologické vylepšenia, ktoré by im paradoxne mohli pomôcť zlepšiť ich situáciu. No Martin opäť ukazuje, ako sa to dá robiť inak. Jeho farma má nielen dostatok vody, ale je aj energeticky sebestačná, a tak za elektrinu vôbec neplatí. A peniaze nevynakladá ani na nikdy nekončiace dopovanie pôdy. Nestále a premenlivé počasie, ktoré robí mnohým vrásky, dokáže Martin využiť a vyťažiť z neho čo najviac. Na streche má solárny panel skombinovaný s veternou turbínou. Ak nesvieti slnko, tak fúka vietor alebo prší. Takmer všetko si pritom dokázal postaviť sám vďaka návodom na internete, z lacných materiálov dostupných v jeho okolí. Inou podstatnou nákladovou položkou zvlášť významnou pri klasických postupoch farmárčenia v neúrodných oblastiach, sú hnojivá a pesticídy. Tie nielenže stoja peniaze, ale prispievajú aj k ďalšej degradácii pôdy. To si následne vyžaduje vyššie dávky chemikálií. A tak dookola v špirále smerom ku dnu. Podľa Fredericka Njehu z Greenpeace Africa sa pritom vláda spolu s medzinárodnými aj lokálnymi firmami rozhodla uplatňovať práve tie neudržateľné postupy. No pomáhajú im v tom aj mnohí farmári samotní, vysvetľuje ekológ Lukáš Zorád, ktorý pôsobil niekoľko rokov v Keni na poľnohospodárskych projektoch neziskovej organizácie Človek v ohrození. „Väčšina kenských farmárov sa sústredí na tzv. ´cash crops´, teda bežné rastliny, ktoré by im mali zarobiť peniaze, pretože sú dobre predajné na trhu. Málo však dopĺňajú svoje políčka o iné plodiny, ktoré majú hodnotu aj v tom, že čerpajú z pôdy iné živiny ako hlavné plodiny, prípadne dokonca dopĺňajú určitý typ živín do pôdy, ako to robia napríklad strukoviny,” hovorí Zorád. Strukoviny totiž pri svojom raste viažu dusík, ktorý zostane v pôde. Namiesto dusíkatých hnojív sa tak vlastne pôda pohnojí sama. “Pri pestovaní jednej plodiny čelia farmári vyčerpaniu pôd a radikálne zníženej úrodnosti, čo ich núti nakupovať drahé chemické hnojivá a zvyšuje ich závislosť na zväčša nadnárodných firmách, ktoré ich predávajú,“ dopĺňa Zorád. Martinov príklad opäť ukazuje, že veci sa dajú robiť aj inak. Aby eliminoval závislosť na hnojivách a pesticídoch, prišiel s vlastným postupom. V tom mu pomáha manželka Joan, ktorá sa stará o marketing a prieskum trhu, na základe ktorého si vytvárajú vlastný mix pestovaných plodín - cukiny, paradajky, špenát či ich špecifický “cash crop”, ktorým je miestna odroda marakuje. Ich farma je vždy zelená a rozmanitá, čo ostro kontrastuje nielen s vyprahnutou krajinou v okolí, ale aj farmami, ktoré dnes pestujú už len jednu plodinu za sezónu. Dnes je Martinova farma príkladom pre okolie. Ľudia sa k nemu chodia inšpirovať ako využívať dostupné prírodné zdroje a podľa jeho slov sú prekvapení, aká je farma zelená aj počas obdobia sucha. Mnohí sa dokonca domnievajú, že uňho nejakým zázrakom prší po celý rok. S návštevníkmi diskutuje o vode, pôde, technickej stránke vodných nádrží či veternej turbíny, o škodcoch a alternatívach k chemikáliám, ktoré odmieta používať. Na otázku, či je jeho prístup replikovateľný - aj keď ide proti prúdu dominujúcej predstavy o poľnohospodárstve - dáva odpoveď mimovládna organizácia ALESNET (Arid Lands Eco Solutions Network), ktorú založil len tento rok. Spolu s kolegami sa snažia poskytovať lokálne alternatívne riešenia, ktoré sú udržateľné a prispievajú k boju proti narastajúcej chudobe, hladu a degradácií prírodných zdrojov. „Snažíme sa vymyslieť a zaviesť najlepšie riešenia nielen pre, ale najmä v spolupráci s miestnymi komunitami,“ vysvetľuje Martin. Dôležitosť takýchto komunitných riešení v súvislosti s výzvami, ktoré prináša prudko sa meniace životné prostredie, pritom zdôrazňujú okrem Greenpeace, aj medzinárodné inštitúcie ako je Rozvojový program OSN či Organizácia pre výživu a poľnohospodárstvo. Podľa Greenpeace sú totiž najdôležitejší práve jednotlivci. Sú to oni, ktorí dokážu vymyslieť pre nich správne a mnohokrát aj veľmi jednoduché riešenia. Tak ako Martin. Projekt Svet inak je súčasťou kampane Vyber si, ktorú počas predsedníctva Slovenska v Rade EÚ realizuje Platforma MVRO. Aktivitu spolufinancuje SlovakAid a Európska komisia. Články reprezentujú výlučne názory ich autorov.


Dorian zosilnel na extrémne nebezpečný hurikán, časti Bahám nariadili evakuáciu

Hurikán by mal doraziť aj k pobrežiu Floridy.

MIAMI. Hurikán Dorian, ktorý sa blíži k súostroviu Bahamy a začiatkom budúceho týždňa by mal doraziť aj k pobrežiu amerického štátu Florida, zosilnel a preradili ho do 4. z celkových piatich kategórií. Oznámilo to v sobotu Americké Národné centrum pre hurikány (NHC) so sídlom v Miami, píše agentúra AFP. Z Doriana sa podľa NHC stal "extrémne nebezpečný hurikán" 4. kategórie s maximálnou rýchlosťou vetra až 220 kilometrov za hodinu. K Bahamám by mal doraziť v nedeľu a k pobrežiu Floridy v pondelok večer. Severozápadná časť Bahám by sa podľa NHC mala pripraviť na životohrozujúci príliv, pri ktorom by sa hladina vody mohla zvýšiť o 3 až 4,5 metra nad bežnú úroveň. Bahamský premiér Hubert Minnis nariadil evakuácie skupiny bahamských ostrovov známych pod názvom Abaco a tiež častí ostrova Grand Bahama. Ich obyvateľov vyzval, aby neboli "pochabí" a nesnažili sa úder hurikánu "prestáť". "Ak sa neevakuujete, môžete za to zaplatiť životom," povedal. Agentúra AFP píše, že v oblasti zvýšili počet letov, aby tak obyvateľom tejto severozápadnej časti Bahám umožnili zmienené ostrovy opustiť. Trasa hurikánu je stále pomerne nepredvídateľná. Vzhľadom na to úrady na pobreží amerického štátu Florida dosiaľ nenariadili nijaké evakuácie. Miestni obyvatelia sa však zásobujú potravinami či balenou vodou, a viacerí sa pripravujú svoje domovy opustiť, píše AFP. Floridský guvernér Ron DeSantis vyhlásil stav ohrozenia a k podobnému kroku pristúpila aj susedná Georgia. "Očakávame obrovské množstvo záplav... Všetkých Floriďanov vyzývame, aby mali zásobu jedla, liekov a vody na sedem dní," povedal DeSantis.


Austrália ponúkla pomoc Filipínam v boji proti militantom

Krajina je pripravená pomôcť filipínskej armáde s výcvikom nových vojakov.

CANBERRA. Austrálske ministerstvo zahraničných vecí ponúklo pomoc Filipínam, ktoré bojujú proti militantom napojeným na extrémistickú skupinu Islamský štát (IS). Austrálska ministerka zahraničných vecí Julie Bishop v utorok uviedla, že jej krajina je pripravená pomôcť filipínskej armáde s výcvikom nových vojakov. Austrália Filipínam už poskytla prieskumné lietadlá, ktoré majú pomôcť v boji proti militantom v meste Marawi, kde pretrvávajú nepokoje už niekoľko mesiacov.


PODCAST DEJINYSme najlepší, pretože žijeme uprostred: Ako si antika predstavovala svet?

Ako objavovali Gréci svet a prečo cestovali.

Dĺžka obvodu Zeme je 180 tisíc stádií, nachádza sa uprostred vesmíru a okolo nej obieha Slnko, Mesiac a hviezdy. S týmto záverom prišiel v polovici 2. storočia n. l. grécky matematik, astronóm a geograf Klaudios Ptolemaios (známy tiež ako Ptolemaios Alexandrijský). Táto jeho predstava zostala viac-menej v platnosti až do neskorého stredoveku a definitívne ju vyvrátil až Mikuláš Koperník. Ptolemaios i jemu pripisovaná mapa sveta však stáli na samom vrchole dejín gréckeho záujmu o svet, na vrchole gréckej filozofie a učenosti. Už dávno pred ním to boli práve grécki obchodníci, vyhnanci, dobyvatelia či jednoducho cestovatelia, ktorí prebrázdili všetky kúty Stredozemného mora, stretávali sa s najrôznejšími národmi, kultúrami i podivnosťami. Čo objavili a ako vnímali samých seba uprostred obrovského, stále neprebádaného a tajomstvami zahaleného sveta? A ako sa zrodilo ich skalopevné presvedčenie o výnimočnosti helénskeho sveta a barbarstve Ázie? Prečo sa čínski vyslanci nedostali nedostali do Rímskej ríše? Kam až siahalo ich poznanie? A čo z tejto predstavy prevzal Rím? Jaro Valent z magazínu Historická revue sa rozprával s historikom Michalom Habajom. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Lubyová prežila hlasovanie o dôvere, zostáva ministerkou

Za jej odvolanie hlasovalo iba 43 poslancov zo 105 prítomných.

BRATISLAVA. Ministerka školstva, vedy, výskumu a športu Martina Lubyová (nom. SNS) ostáva vo funkcii, Národná rada odmietla zámer opozície odvolať ju. Za vyslovenie nedôvery Lubyovej v pondelok hlasovalo iba 43 poslancov zo 105 prítomných. Schôdza trvala viac ako osem hodín. "Vážim si prejavenú dôveru a budem sa ďalej snažiť pokračovať v reformách, ktoré sme v školstve začali. Veľmi mi záleží na školstve, na vede a na osude ľudí, ktorí tam pracujú," dodala šéfka rezortu školstva. Opozícia chcela ministerku odvolať pre prideľovanie stimulov na projekty na výskum a vývoj. Poukazovala na odkopírované posudky, zvyšovanie bodov, či údajné omyly a preklepy. Problémom je podľa opozície aj neriešenie eurofondového škandálu z leta 2017. Ministerka obvinenia odmietla, vidí za nimi politizáciu zo strany opozície. V súvislosti so stimulmi zopakovala, že už prijala personálne rozhodnutia. Za ministerku sa postavili viacerí koaliční poslanci aj vláda. Tímlíder pre školstvo za stranu Sloboda a Solidarita Branislav Gröhling v rozprave uviedol, že škandál so stimulmi je väčší ako s eurofondmi, pretože teraz ide o 33 miliónov eur zo štátneho rozpočtu, kým vtedy to boli peniaze z Európskej únie. Podľa neho boli pri prideľovaní stimulov porušené štyri zákony - zákon o slobode informácií, zákon o finančnej kontrole a audite, protischránkový zákon a zákon o rozpočtových pravidlách verejnej sféry. Nezaradený poslanec Martin Poliačik v rozprave uviedol, že keby sa tu prehnalo 200 tornád, nenarobili by toľko škody ako ministri nominovaní Slovenskou národnou stranou. Poslankyňa Zuzana Zimenová z poslaneckého klubu opozičnej SaS si myslí, že by Lubyová mala sama podať demisiu. Predseda školského parlamentného výboru Ľubomír Petrák zo Smeru-SD sa v pléne zastal ministerky školstva. Jej odvolávanie podľa neho nemalo žiadny relevantný význam. O návrhu začal parlament rokovať o 13:00. Odvolávanie iniciovala opozícia, ktorá v piatok 15. februára odovzdala 38 podpisov na zvolanie mimoriadnej 42. schôdze Národnej rady.


Hamburg rozpredáva bývalé domčeky pre utečencov

HAMBURG. Úrady v Hamburgu rozpredávajú 50 malých drevených domčekov, využívaných na ubytovanie ľudí, ktorí prichádzali do Nemecka na vrchole utečeneckej a migračnej vlny. V piatok o tom informovala agentúra AP. Hranaté chatky podobné škatuliam, s rozmerom 28 štvorcových metrov, ponúkali úrady tento týždeň na využitie ako prípadné hosťovské domčeky, dielne či priestory pre šport alebo jogu. Minimálna ponuková cena bola 1000 eur, ale spájali sa s tým dva háčiky: kupujúci musia mať stavebné povolenie, aby mohli domčeky niekde opäť umiestniť, a musia si ich sami odviezť. Koordinačné centrum pre utečencov v nemeckom Hamburgu uviedlo pre agentúru DPA, že len v prvý deň dostalo okolo 100 žiadostí záujemcov. Vo štvrtok centrum na Twitteri oznámilo, že on-line inzerát po 48 hodinách už stiahlo a že sa skontaktuje so všetkými žiadateľmi.


STĹPČEK PETRA SCHUTZAJubileum Gorily a falošné ilúzie

Päť rokov Gorily

Rozhovor

Komentár

Stĺpček

Posledná zápletka kauzy so zámenou vyšetrovateľov bola zvlášť dojímavá.

K jubileu, ktorého sa Gorila dožíva, sa patrí zaželať pevného zdravia a výdrže do ďalších rokov vyšetrovania. Bude ho potrebovať, lebo v najhranejšom a najsledovanejšom slovenskom blockbusteri pre detského diváka (do 7 rokov) – „Kradnutie sa trestá“ – hrá hlavnú rolu. Dalo by sa, iste, aj „remastrovať“. Trebárs „Zlodej kričí, chyťte zlodeja“, čo je o čosi aktuálnejšie pre realitu, v ktorej Kaliňákova NAKA je za postavu, čo naháňa kohosi s náskokom desať rokov. Posledná zápletka so zámenou vyšetrovateľov bola zvlášť dojímavá. Až do tej miery, že v ústrednej príbehovej línii, ktorou je hľadanie osoby bez aktuálneho politického či ekonomického vplyvu, čo sa dá obviniť, sa nedá vylúčiť dokonca ani posun. Stĺpček sa dlhodobo – od sekundy, čo Gorila zliezla medzi ľudí – netají, že predstieranie boja proti korupcii ho nebaví a neočakáva od toho vôbec nič. Ešte aj keby nitiek, ktoré by sa dali po rokoch efektívne rozplietať, bolo v látke o tri hrste viac než nič, podstatnejšie sa zdá nenamotávať verejnosť na falošné ilúzie.


Americkému dieťaťu našli v taške do škôlky kokaín

PHILADELPHIA. V americkom meste Philadelphia našlo šesťročné dievčatko v materskej škole v batohu spolužiaka balíček kokaínu. Polícia uviedla, že dieťa považovalo nález za sladkosť a začalo ho žuvať, no našťastie sa jej ho nepodarilo prehryznúť. Učiteľka jej balíček vytiahla z úst a prípad nahlásili úradom. Obe deti prezrela školská zdravotná sestra a usúdila, že sú v poriadku. Polícia prehľadala batohy všetkých detí, no nešla žiadne ďalšie drogy. Zatiaľ nie je jasné, odkiaľ sa kokaín v taške zobral. Úrady nepredpokladajú, že si ho dieťa prinieslo z domu.


Zabudol, že už mal žltú kartu. Hráč si vyzliekol dres a bol vylúčený

Kuriózny moment sa zrodil v portugalskej lige.

LISABON. V nedeľňajšom stretnutí 10. kola najvyššej portugalskej futbalovej súťaže medzi domácim Moreirense a Setúbalom došlo ku kurióznej situácii. Domáci útočník Emmanuel Boateng v 71. minúte otvoril skóre stretnutia a v rámci oslavy si vyzliekol dres, pod ktorým mal tričko "My time is now", čo v preklade z angličtiny znamená "Teraz je môj čas". Boateng si však pravdepodobne neuvedomil, že niekoľko minút pred tým dostal žltú kartu. Jeho čas preto skutočne prišiel. Rozhodca mu za nepovolenú gólovú oslavu dal aj druhú žltú kartu a zápas sa pre Boatenga predčasne skončil. Setúbal početnú výhodu využil a napokon triumfoval 2:1.


Pellegrini s Ficom zatiaľ nehovoril, podľa premiéra je v zahraničí

Fico je podľa Pellegriniho na súkromnej ceste v zahraničí.

BRATISLAVA. Premiér Peter Pellegrini (Smer) s predsedom strany Smer Robertom Ficom zatiaľ nehovoril. Podľa jeho informácií je Fico na súkromnej ceste v zahraničí. Pellegrini to uviedol v utorok pred rokovaním vlády. Predseda vlády potvrdil, že s Ficom o situácii v strane zatiaľ netelefonoval. Situácia je podľa jeho slov v strane bez zmeny. Predseda Smeru a bývalý premiér Fico sa nachádza v Izraeli, kde sa zveril do rúk tamojším najlepším kardiológom. Informáciu priniesol denník Pravda, ktorý sa odvoláva na dva vplyvné zdroje zo Slovenska a Izraela.


Bulharsko chce spor okolo prerozdelenia utečencov riešiť po novom

Pri menej výraznom príleve utečencov by aktivovali systém, ktorý by zaručoval intenzívnu podporu zasiahnutým krajinám na vonkajších hraniciach Únie.

SOFIA. Bulharské predsedníctvo v Rade Európskej únie chce vyriešiť spor okolo plánovanej reformy spoločnej európskej azylovej politiky novým kompromisným návrhom. Podľa bulharskej ministerky pre predsedníctvo v Rade EÚ Liľany Pavlovovej návrh predpokladá automatické prerozdeľovanie utečencov v Únii len v prípade, ak by došlo k ich veľkému prílevu, aký nastal v roku 2015, informovala v sobotu agentúra DPA. Krajiny ako Taliansko a Grécko majú stále pocit, že sú ponechávané v štichu. Pri menej výraznom príleve utečencov by na základe tohto plánu aktivovali systém, ktorý by zaručoval intenzívnu podporu zasiahnutým krajinám na vonkajších hraniciach EÚ. Súčasne by členské štáty mohli dobrovoľne vyjadriť ochotu prijať utečencov, na čo by dostali aj financie od EÚ. "Krajiny ako Taliansko a Grécko majú stále pocit, že sú ponechávané v štichu," povedala Pavlovová v rozhovore pre DPA. Aj preto je podľa bulharskej ministerky veľmi potrebné, aby sa na summite EÚ koncom júna dosiahla zhoda. Dovtedy by mal byť návrh predmetom rozhovorov na nižších politických úrovniach. Pavlovová zdôraznila, že prerozdelenie je len jedným z bodov predmetných návrhov. Ťažiskom sú podľa nej body týkajúce sa dobrej ochrany hraníc a rýchleho navracania ľudí, ktorí podľa predpisov EÚ nespĺňajú kritériá na udelenie ochrany, do krajín pôvodu. Plánovaná reforma azylovej politiky Únie viazne od roku 2016 vzhľadom na spor okolo prerozdelenia utečencov v EÚ na základe možného systému kvót. Stredobodom je najmä otázka, ako možno pomôcť štátom mimoriadne zasiahnutým migračným prílevom. Európska komisia a krajiny ako Nemecko podporujú prijatie systému prerozdelenia, ktorý by zahŕňal povinnosť prijímať utečencov. Štáty ako Poľsko, Maďarsko a Česko však akékoľvek nútené prijímanie odmietajú, pripomína DPA. Tieto štáty dostali podporu aj od nového rakúskeho kancelára Sebastiana Kurza, ktorý argumentuje, že ani samotní utečenci nie sú ochotní ísť do krajín ako Bulharsko, Rumunsko alebo Poľsko - a ak by ich tam aj nasilu dopravili, odišli by do Nemecka, Rakúska či Švédska hneď, ako by mohli. Bulharsko v súčasnosti vedie rokovania o azylovej reforme ako predsednícka krajina v Rade EÚ. Cieľom je, aby bolo možné do konca jeho predsedníctva na sklonku júna oznámiť prelom. Keď predsedníctvo v Rade EÚ prevezme od júla Rakúsko, nájdenie kompromisu bude pravdepodobne ešte ťažšie, domnieva sa Pavlovová. Vylúčiť podľa nej nemožno ani dohodu nezahŕňajúcu automatické prerozdeľovanie. Pripravení sme na všetky možnosti, dodala ministerka. Ďalšie detaily však s ohľadom na prebiehajúce rozhovory odmietla poskytnúť.


Dánskemu konštruktérovi ponorky hrozí za vraždu novinárky doživotie

Žaloba pre Madsena pôvodne žiadala maximálny trest, čo je v Dánsku 16 rokov. Je však podľa nej príliš nebezpečný pre spoločnosť.

KODAŇ. Dánsky vynálezca Peter Madsen podozrivý z vraždy švédskej novinárky Kim Wallovej je natoľko "nebezpečný", že by mal dostať doživotný trest odňatia slobody. Hrozí totiž, že svoj čin zopakuje. S odvolaním sa na psychiatrický posudok podozrivého to v pondelok na pôde súdu v Kodani uviedol prokurátor Jakob Buch-Jepsen. Žalobca pre Madsena žiadal maximálny trest, čo je v Dánsku 16 rokov, po ktorých by mohlo dôjsť k opakovanému predĺženiu jeho uväznenia po pravidelnom preskúmaní. Tento typ väzby sa ukladá v prípade, že sa zločinec považuje za nebezpečného pre iných ľudí alebo môže hroziť, že svoje zločiny zopakuje. V správe sa ďalej uvádza, že Madsen má narcistické sklony a je sexuálnym deviantom, netrpí však duševnou chorobou, povedal v pondelok prokurátor. Madsen podľa Bucha-Jepsena nie je šialený, ale "emočne narušený s ťažkým nedostatkom pocitu empatie, hnevu a viny". Verdikt by v tomto prípade mal padnúť v stredu. Wallová navštívila 10. augusta 2017 Madsena na jeho podomácky vyrobenej ponorke, aby s ním urobila rozhovor. O deň neskôr sa ponorka potopila v zálive Köge ležiacom juhozápadne od Kodane, Madsena sa podarilo zachrániť. Telo novinárky sa nenašlo, po viac ako desiatich dňoch však vylovili z mora pri dánskom pobreží jej trup, od ktorého boli úmyselne oddelené hlava a končatiny. Neskôr sa podarilo nájsť i ďalšie časti tela, na ktorom sa bolo 15 bodných rán. Madsen odmietol obvinenie z vraždy Wallovej, ale priznal sa k tomu, že jej telo rozštvrtil a jeho časti zabalené v plastových vreciach vyhodil do mora. Telo sa snažil zaťažiť oceľovými rúrami. Vo svojich výpovediach najprv uvádzal, že Wallovú vysadil na malom ostrove, následne hovoril o nehode, pri ktorej novinárke spadol na hlavu poklop, a nakoniec prišiel s verziou, že išlo o otravu oxidom uhoľnatým.


Chladiarenské boxy na diviaky ministerstvo poľovníkom požičalo, nie darovalo

Farmári položili otázku, či by si chladiarenské boxy nezaslúžili aj oni.

BRATISLAVA. Užívateľom poľovných revírov bol mimoriadnym opatrením nariadený intenzívny lov diviačej zveri za použitia všetkých dostupných prostriedkov. Preto im boli zapožičané chladiarenské zariadenia na uskladnenie ulovených zvierat. Ide o prostriedok, ktorý je nevyhnutný na zabezpečenie výkonu opatrenia, nie dar poľovníkom. Pre TASR to uviedlo ministerstvo pôdohospodárstva a rozvoja vidieka (MPRV) v reakcii na nedávne vyhlásenie občianskeho združenia Vidiecka platforma ku kúpe uvedených zariadení. Správne umiestnenie a užívanie chladiarenských zariadení umožní zintenzívniť lov a zabezpečí uskladnenie mäsa na jednom mieste, čím sa zníži riziko prenosu afrického moru ošípaných, zdôraznil rezort. "Chovateľom ošípaných, ktorým boli vydané mimoriadne veterinárne opatrenia na likvidáciu zvierat, bude MPRV vyplácať tzv. odškodné," avizoval. Ministerstvo dodalo, že mnohým chovateľom zvierat, ktorí sú oprávnenými žiadateľmi príslušných dotačných titulov, je chov dlhodobo systematický podporovaný. Vidiecka platforma v stanovisku 23. augusta ocenila pomoc štátu užívateľom poľovných revírov, pretože takto neskončí všetko mäso z ulovených diviakov z dôvodu podozrenia na africký mor automaticky v kafilérii. Zároveň však položila otázku, či by si takéto chladiarenské boxy nezaslúžili aj farmári, ktorým pozabíjali ošípané, a tieto zvieratá putovali do kafilérie. Poľovníci tiež majú náklady, ale ich výška sa s nákladmi farmára nedá podľa platformy porovnávať.


Nemeckí policajti zadržali muža, ktorého podozrievajú z podpaľačstva

Muž upútal pozornosť policajtov pri rutinnej kontrole.

CHEMNITZ. Nemeckí policajti vypátrali a zadržali 40-ročného muža, ktorého podozrievajú zo série podpaľačských útokov na automobily v meste Chemnitz (v minulosti známom názvom Karl-Marx-Stadt) v spolkovej krajine Sasko. Muža, ktorý v pondelok v ranných hodinách upútal pozornosť policajtov pri rutinnej kontrole, umiestnili medzičasom do cely predbežného zadržania. Kriminalisti pokračujú v úkonoch, ktoré by mali objasniť prípadnú mieru jeho zodpovednosti. Chemnitzská polícia v tejto súvislosti pripomenula, že na odsúdenie podozrivého z trestného činu podobného charakteru nestačí dôvodné podozrenie, pričom preukázanie viny je obvykle veľmi ťažkou úlohou. Miestnych občanov, ako informoval Stredonemecký rozhlas (MDR,) znepokojuje skutočnosť, že v podpaľačských útokoch zatiaľ nedokázali identifikovať kľúč k výberu automobilov. Vzplanuli totiž už vozidlá rôznych značiek, rôznej triedy i rôznych rokov výroby.


Únia sa na odklade brexitu nezhodla, summit ale neplánujú

Ako dátum odchodu stále platí 31. október.

BRUSEL. Európska únia odložila rozhodnutie o tom, ako dlho má trvať odklad vystúpenia Spojeného kráľovstva z EÚ, až na budúci týždeň. V piatok to po  rozhovoroch v Bruseli oznámili diplomati z 27 členských krajín EÚ. Informácie priniesla tlačová agentúra AFP. Veľvyslanci 27 členských štátov Únie, bez britského ambasádora, sa v princípe dohodli, že brexit naplánovaný na 31. októbra má byť odložený. Prebiehajú však stále rozhovory o tom, ako dlho by mal odklad brexitu trvať. Ambasádori sa v piatok v Bruseli dohodli, že rozhodovať by sa malo v písomnej procedúre, a nie na mimoriadnom summite lídrov. Nasledujúce stretnutie veľvyslancov bude v pondelok alebo v utorok. Po rozhovoroch diplomatov, ktoré hlavný vyjednávač EÚ pre brexit Michel Barnier označil za "vynikajúce diskusie", hovorkyňa Európskej komisie Mina Andreevová uviedla, že "na tejto záležitosti sa bude pracovať aj v najbližších dňoch". Dvaja diplomati povedali pre agentúru AFP, že veľvyslanci by mali najneskôr rozhodnúť v pondelok večer alebo v utorok ráno - čo je len dva dni pred súčasným termínom brexitu.


Do rozpočtu výrazne vstúpila aj koaličná kríza, priznal Kažimír

Rozpočet Slovenska na budúci rok je výsledkom rokovaní v koalícii.

BRATISLAVA. Rozpočet Slovenska na budúci rok, o ktorom budú poslanci hlasovať už v stredu 13. decembra, je výsledkom rokovaní v koalícii. V diskusnej relácii RTVS Sobotné dialógy to zopakoval minister financií Peter Kažimír s tým, že ak by nebol v súčasnej vláde, deficit mohol byť nulový už skôr, ale napríklad bez znižovania daní. „Lenže neznížil by som dane, čo som ani nechcel znížiť, donútili ma k tomu koaliční partneri. A na druhej strane sú sociálne opatrenia. Keď toto dáme dohromady, je to štvrť miliardy menej na príjmoch, štvrť miliardy navyše vo výdavkoch a máte pol miliardy," povedal minister s tým, že v daniach by predovšetkým nerušil daňové licencie, ktoré končia od 1. januára budúceho roku. Do prípravy budúcoročného rozpočtu tiež podľa Kažimíra výrazne vstúpila koaličná kríza zo začiatku septembra, čo je presne obdobie, kedy vrcholia vnútrovládne rokovania o rozpočte. „Pravdou je, že tá kríza sa vyriešila aj dohodou na konkrétnych opatreniach. Museli sme urobiť nejakú dohodu," tvrdí. Rozpočet tak musí v rezervách počítať aj s opatreniami, ktoré stále nepoznajú finálnu podobu, ako sú napríklad 13. a 14. platy. Napriek tomu verí, že pri stredajšom hlasovaní sa už rozpočet meniť nebude a schválený bude vo forme, ako vyšiel z rokovania gestorského finančného výboru. Práve zmierňovanie konsolidácie oproti pôvodným plánom a odsúvanie vyrovnaného rozpočtu bolo pritom najčastejším zdrojom kritiky aj pri prerokúvaní návrhu v parlamente. „Pri tých rozpočtovo dobrých časoch, ktoré Slovensko zažíva, sa mohlo a malo konsoidovať rýchlejšie. V zlých časoch si môže vláda požičať, v dobrých to má vrátiť," uviedol v Sobotných dialógoch poslanec za SaS Eugen Jurzyca. Ako dodal, aj financovanie rôznych vládnych priorít musí podliehať princípom morálky. „Je dôležité mať viac peňazí na vzdelávanie, diaľnice, ale princíp v dobrých časoch peniaze vracať, je vyšší," povedal s tým, že momentálne tempo konsolidácie možno ako problém nepociťujeme, ale ak príde kríza, bude to problém. Minister však ani odsunutie plánu vyrovnaného rozpočtu na rok 2020 kriticky nevníma. Pripomenul, že už v pre rok 2019 je naplánovaný schodok na úrovni 0,1 % hrubého domáceho produktu, čo môže v nominále predstavovať zhruba 70 mil. eur. „To už pri tých 34 miliardách krížom-krážom považujem za vyrovnaný rozpočet," tvrdí. Zároveň dodal, že ani s tohtoročným rozpočtom to napokon nebude také zlé, aké sa to pôvodne zdalo. Aktuálne totiž avizuje, že tohtoročný deficit verejných financií by mohol niekde nad 1,5 % hrubého domáceho produktu, kým posledné odhady hovorili o deficite ešte o desatinu vyššom. V každom prípade deficit aj v tomto roku nedosiahne svoju pôvodne rozpočtovanú úroveň, ktorá bola bezmála 1,3 % výkonu ekonomiky. Kažimír sa ale obhajuje tým, že tento rok do rozpočtu nepriaznivo vstúpili najmä nepresnosti v odhade výberu dane z príjmov právnických osôb, ktorá sa v plnom svetle ukázal až v septembri tohto roku. Problémy v rozpočte však robia aj metodologické zmeny posudzovania rôznych príjmov či výdavkov Eurostatom. Podľa ministra je tak v takýchto podmienkach zostavovať rozpočet niekedy alchýmiou. Jurzyca však tvrdí, že ľudí nemusí zaujímať, ako sa zmenila metodika a vláda by mala vedieť zabezpečiť dodržiavanie vlastných záväzkov. Pomôcť by jej v tom mohli aj výdavkové stropy, s ktorými počíta aj ústavný zákon o rozpočtovej zodpovednosti, stále však neboli zavedené. Minister financií však hovorí, že aj sa neurobia aj ďalšie zmeny v dlhovej brzde, ktoré by mali najmä zjednodušiť financovanie štátneho dlhu, zavedenie výdavkových stropov nepodporí. Avizuje však zavedenie ich niekoľkoročného simulovania, čo by ukázalo, ako by ich zavedenie vplývalo na realitu. „Prvýkrát to počujem, je to pre mňa novinka, ale je to niečo na diskusiu," povedal Jurzyca.


Andrej Šťastný opúšťa Slovan. Mieri k úradujúcemu slovenskému majstrovi

BANSKÁ BYSTRICA. Slovenský hokejový reprezentant Andrej Šťastný bude v kariére pokračovať v tíme úradujúceho tipsportligového šampióna HC´05 Banská Bystrica. Referuje o tom utorňajšie vydanie denníka Šport. Dvadsaťsedemročný rodák z Považskej Bystrice strávil uplynulých šesť sezón v Slovane Bratislava, počas tohto obdobia niekoľkokrát nastúpil aj za Duklu Trenčín. Šťastný sa s Banskou Bystricou dohodol na ročnej zmluve. "Prvý mesiac mám v nej otvorený. Ak príde zaujímavá ponuka zo zahraničia, tak môžem odísť," prezradil Andrej Šťastný.


V Tutanchamonovej hrobke nie sú tajné komory

Radarové analýzy vyvrátili tézu o ďalších skrytých komorách v blízkosti hrobu egyptského faraóna.

KÁHIRA. V hrobke faraóna Tutanchamona sa nenachádzajú žiadne skryté či tajné pohrebné komory. Predpoklad o neobjavených častiach hrobky vyvrátil nový radarový výskum. Oznámilo to v nedeľu egyptské ministerstvo pre starožitnosti, píše spravodajský web BBC. Tutanchamon bol dvanásty faraón osemnástej dynastie, ktorý v Egypte vládol v rokoch 1332 až 1323 pred naším letopočetom. V čase smrti mal len 19 rokov. Hoci "chlapec na tróne" ani zďaleka nepatril medzi významných faraónov, vo svete ho preslávila takmer neporušená hrobka. Britský archeológ Howard Carter ju objavil v roku 1922 v Údolí kráľov. Hrobku po jej objavení na rozdiel od mnohých ďalších nik nevyplienil. Obsahovala takmer 5400 neporušených predmetov, z ktorých mnohé boli zo zlata. Vek hrobky sa odhaduje na 3300 rokov. Hľadanie skrytých priestorov sa začalo v roku 2015. Renomovaný britský archeológ Nicholas Reeves pri skúmaní podrobných skenov Tutanchamonovej hrobky objavil pod sadrou nejasné stopy, ktoré pripomínali dvere. Prieskum japonských výskumníkov v roku 2016 naznačoval dvere a vtedajší minister si bol "na 90 percent istý", že sa tam nachádza tajná miestnosť. Predpokladalo sa, že skrytá miestnosť by mohla ukrývať pozostatky kráľovnej Nefertiti. Jej pozostatky sa doteraz nenašli. Reeves predpokladal, že keď Tutanchamon nečakane zomrel, hrobku preňho upravili a telo Nefertiti presunuli do inej komory. Miestnosť potom zamurovali. Túto hypotézu však teraz podľa ministerstva pre starožitnosti vyvrátili nové radarové skeny talianskeho tímu výskumníkov, ktorý viedol Francesco Porcelli z Polytechnickej univerzite v Turíne. Jeho tím analyzoval tri rozdielne série radarových skenov a navzájom ich porovnali. "Trochu nás sklamalo, že za stenami Tutanchamonovej hrobky nie sú žiadne miestnosti, no na druhej strane si myslím, že sme odviedli dobrú vedu," vysvetlil pre BBC Porcelli. Nefertiti bola jednou z manželiek Tutanchmonovho otca faraóna Achnatona. Za jeho vlády sa stal Egypt monoteistickou krajinou, ktorá uctievala boha slnka Atona.


Peking uviedol, že chce chrániť a lepšie využívať tieto zdroje.

PEKING. Čína zváži posilnenie kontroly exportu tzv. vzácnych zemín, ktoré obsahujú vzácne kovy používané pri výrobe high-tech elektroniky a vojenských zariadení. Peking chce chrániť a lepšie využívať tieto "strategické zdroje". Uviedol to v utorok štátny plánovací úrad. Stúpajúce napätie medzi Spojenými štátmi a Čínou vyvolalo obavy, že Peking by mohol využiť svoje dominantné postavenie dodávateľa vzácnych zemín ako pákový efekt v obchodnom spore medzi oboma krajinami. Čínski odborníci, ktorí sa zúčastnili na stretnutí Národného výboru pre rozvoj a reformu (NDRC), navrhli vytvorenie mechanizmu na sledovanie a kontrolu celého procesu vývozu vzácnych zemín a zároveň na obmedzenie nelegálnej produkcie a pašovanie minerálov, a tiež ochranu životného prostredia. "Čína by mala urýchliť ekologickú a inteligentnú transformáciu sektora vzácnych zemín, plne využiť jeho hodnotu a efektívne podporovať rozvoj vysokokvalitných zdrojov," uviedol NDRC vo vyhlásení. Návšteva čínskeho prezidenta Si Ťin-pchinga v závode na výrobu vzácnych zemín minulý mesiac vyvolala špekulácie. Čína sa podieľala 80 percentami na dovoze vzácnych zemín do Spojených štátov v rokoch 2014 až 2017.


Wawrinka upozorňuje pred Kližanom: Je schopný čohokoľvek

Švajčiarsky tenista vyhral Australian Open v roku 2014.

MELBOURNE. Švajčiarsky trojnásobný grandslamový šampión Stan Wawrinka pred necelými siedmimi rokmi dostal od slovenského tenistu Martina Kližana tzv. kanára. Pred pondelňajším druhým vzájomným duelom, ktorý sa uskutoční od 9.00 h SEČ v prvom kole melbournských grandslamových Australian Open, je miestny šampión 2014 v strehu. "Je to ľavák, veľmi kvalitný hráč. Považujem ho za nebezpečného súpera, ktorý je schopný čohokoľvek, ale som pripravený," povedal 31-ročný Wawrinka pre Tribune de Geneve. V spomenutom stretnutí v sezóne 2010 v osemfinále na antuke v marockej Casablance triumfoval 6:4, 0:6, 6:4. Na osemfinálové štvrté kolo sa papierovo črtá duel štvorky singlového renkingu ATP Wawrinku s domácim výkonnostne napredujúcim mladíkom Nickom Kyrgiosom (14.). Zverenec Magnusa Normana ale upozornil, že býva zradné hľadieť takto dopredu: "Ešte nie som v tej fáze a on takisto. Momentálne sa koncentrujem na prvé kolo. Keď v ňom uspejem, presmerujem všetku pozornosť na druhé kolo. Všetci poznáme výsledok žrebu. V konečnom dôsledku sa však zameriavame predovšetkým na úvodný zápas, pretože keď ním neprejdete, je jedno, koho by ste mali ďalej." Wawrinka na Majors triumfoval aj na parížskom Roland Garros 2015 a newyorských US Open 2016. Proti 21-ročnému Kyrgiosovi má skóre 2:2, premiérovo sa stretli v auguste 2015 v Montreale. Švajčiar pre zdravotné problémy nedohral a jeho súper sa postaral o veľký sprievodný rozruch, keď Wawrinku provokoval netaktnými poznámkami týkajúcimi sa súkromia.


Úradujúci egyptský prezident Sísí mieri za jasným víťazstvom vo voľbách

KÁHIRA. Súčasný egyptský prezident Abdal Fattáh Sísí smeruje k drvivému víťazstvu vo voľbách hlavy štátu, ktoré sa skončili v stredu večer. Zatiaľ však máločo naznačuje vysokú voličskú účasť, ktorú si želal, uviedla vo štvrtok agentúra Reuters s odvolaním sa na prvé odhady po trojdňových voľbách. Podľa niektorých súkromných televíznych staníc by Sísí mohol získať až 95 percent hlasov. Jeho jediným vyzývateľom bol málo známy politik Músá Mustafá Músá. Jeho prihlásenie sa do volieb na poslednú chvíľu sa preto považovalo za pokus "zachrániť tvár" Egypta. Podľa agentúry AP všetkých Sísího vážnych rivalov buď zatkli, alebo donútili odstúpiť z volieb. Opozícia vyzvala na bojkot volieb a označila ich za "frašku". Úrady dúfali, že voľbu Sísího legitimizuje dostatočne veľký počet zo 60 miliónov oprávnených voličov. Volebná komisia ešte niekoľko hodín pred zatvorením hlasovacích miestností vyzývala voličov, aby prišli odovzdať svoj hlas, a hlasovanie predĺžila o jednu hodinu. Niektorí voliči uviedli, že dostali peniaze alebo inú motiváciu, aby vhodili svoj lístok do urny. Volebná komisia pohrozila, že tí, čo neodvolia, dostanú pokutu vo výške 22 eur. O voličskej účasti zatiaľ nie sú oficiálne údaje, podľa jedného zo západných diplomatov bola v utorok medzi 15 až 20 percentami a v stredu v niektorých centrách okolo 30 percent. V prvých dňoch volieb sa pred volebnými miestnosťami tvorili len krátke rady a niektoré miestnosti boli prakticky prázdne, uviedla agentúra AP. Pri voľbách v roku 2014 bola 47-percentná účasť a Sísí získal 97 percent hlasov. Miestne médiá, v ktorých dominujú provládni komentátori, označovali hlasovanie za povinnosť a jediný spôsob, ako zabrániť cudzincom vniesť do krajiny nestabilitu. Sísí viedol v roku 2013 vojenský prevrat, ktorý zvrhol prvého egyptského demokraticky zvoleného prezidenta - islamistu Muhammada Mursího. Sísího podporovatelia tvrdia, že v Egypte obnovil bezpečnosť po nepokojoch, ktoré nasledovali po povstaní z roku 2011. Vtedy prišiel o moc dlhoročný autokratický prezident Husní Mubarak. Sísího kritici obviňujú jeho vládu, že sa snaží umlčiavať opozíciu a slobodu médií. Podľa agentúry DPA v minulých mesiacoch Sísího popularita utrpela následkom tvrdých ekonomických reforiem, ktoré postihli väčšinu Egypťanov. Konečné výsledky prezidentských volieb sa očakávajú 2. apríla.


Kolumbijská vláda a povstalci budú na Kube opäť rokovať o prímerí

Hlavným cieľom budú prípravy na dosiahnutie nového dočasného prímeria.

BOGOTA. Kolumbijská vláda a povstalecká skupina Národná oslobodzovacia armáda (ELN) budú budúci týždeň pokračovať v ďalších mierových rokovaniach na Kube. Obe strany to v sobotu potvrdili v spoločnom vyhlásení, z ktorého citovala agentúra DPA. Hlavným cieľom nového kola rokovaní, ktoré sa uskutoční v Havane, budú prípravy na dosiahnutie nového dočasného prímeria. V januári kolumbijská vláda v ekvádorskej metropole Quito pozastavila mierové rozhovory s ELN, keď povstalci obnovili po trojmesačnom prímerí svoje útoky. K tomuto kroku došlo po tom, ako ekvádorská vláda v apríli uviedla, že už nebude zohrávať úlohu organizátora alebo sprostredkovateľa mierových rokovaní medzi oboma stranami. Ekvádorský prezident Lenín Moreno povedal, že rozhodnutie bude platiť, kým ELN neukončí svoje "teroristické aktivity". Moreno to vyhlásil po tom, čo v ekvádorsko-kolumbijskom pohraničí došlo k niekoľkým únosom a bombovým útokom. Bogota a ELN podpísali dohodu o dočasnom prímerí vlani v septembri a podľa pôvodných informácií malo platiť od 1. októbra až do 12. januára tohto roka, pokiaľ sa strany medzičasom nedohodnú na jeho predĺžení. Povstalci boli v ostatných mesiacoch obvinení z porušenia prímeria v dvoch prípadoch, keď prišla o život viac ako desiatka ľudí. Druhá strana zase obvinila z neplnenia záväzkov vládu. ELN je poslednou kolumbijskou aktívnou povstaleckou skupinou odvtedy, ako oveľa väčšie Revolučné ozbrojené sily Kolumbie (FARC) podpísali v júni 2016 s vládou dohodu o zastavení bojov. Skončila sa tým vyše 50 rokov trvajúca občianska vojna, ktorá si vyžiadala viac než 220.000 obetí.


Visiace káble a horľavé loptičky. Za požiarom v ruskom Kemerove bol skrat

Požiar vypukol pravdepodobne v športovo-zábavnom centre, kde pod stropom jednej z miestností viseli vodiče vysokého napätia.

MOSKVA. Vyšetrovatelia požiaru v nákupno-zábavnom centre v Kemerove zistili, že jeho príčinou bol podľa všetkého skrat v elektrických rozvodoch. Informoval o tom spravodajský server Lenta.ru. Požiar vypukol pravdepodobne v športovo-zábavnom centre, kde pod stropom jednej z miestností viseli vodiče vysokého napätia, čo je v rozpore s platnými normami. Zväzok káblov podľa svedkov visel zo stropu priamo nad bazénom s kockami a loptičkami vyrobenými z ľahko horľavého penového plastu. V súvislosti s požiarom v Kemerove bolo zadržaných sedem ľudí, ktorí sú podozriví zo zavinenia smrti 64 osôb - z toho bolo 41 detí a 23 dospelých. Podľa hypotézy vyšetrovateľov návštevníci jednej z kinosál po vypuknutí požiaru v obchodnom stredisku izolovali všetky otvory, aby sa do sály nedostal dym, a čakali na príchod hasičov. Médiá uviedli, že tento postup bol v súlade s obvyklými odporúčaniami. Portál Lenta.ru však uviedol, že v tomto prípade sa práve čakanie na hasičov stalo ľuďom v kinosále osudným - väčšina z nich sa otrávila splodinami horenia. Ich telá sa našli v chodbe pred dverami vedúcimi k ohnisku požiaru. Druhý východ zo sály bol pritom už odblokovaný a keby neboli čakali na hasičov a použili ho, zrejme by boli prežili. Vyšetrovanie dosiaľ ukázalo, že v obchodnom centre posledný týždeň nefungovala automatická požiarna signalizácia. Zamestnanec bezpečnostnej služby po vypuknutí požiaru nezapol výstražný systém, ktorý by bol návštevníkov upozornil na bezprostredné nebezpečenstvo a nutnosť evakuácie. Zablokované boli aj únikové východy. Tímy ministerstva pre mimoriadne situácie v pondelok ukončili svoje vyšetrovanie a celý spis odovzdali Vyšetrovaciemu výboru Ruskej federácie (SK RF). Požiar v kemerovskom nákupno-zábavnom centre Zimná višňa vypukol 25. marca. Za následok mal okrem iného aj demisiu gubernátora Kemerovskej oblasti Amana Tulejeva.


Ministerstvo dostalo petíciu za ochranu lesov v Bratislave

BRATISLAVA. Na Ministerstve pôdohospodárstva a rozvoja vidieka (MPRV) SR v Bratislave vo štvrtok odovzdali petíciu, v ktorej obyvatelia žiadajú rezort o zastavenie masívneho a necitlivého výrubu v štátnych lesoch v Bratislave a jej okolí. Poukazujú pritom na Devínsku Kobylu. Pod petíciu, ktorú spustili v septembri 2018, sa podpísalo 5611 ľudí, vyše 5000 tak urobilo elektronickou formou. Signatári petície štát spoločne žiadajú, aby lesy v okolí hlavného mesta plnili predovšetkým prírodný a rekreačný charakter. "Išlo nám o to, aby sme podporili aktivity samospráv a ochranárskych združení, aby sa z bratislavských lesov nestali hospodárske lesy. Myslím si, že je to poklad pre Bratislavčanov, že majú priamo vo svojom meste les, kde si môžu poobede vyjsť s deťmi na prechádzku. Je nelogické a proti zdravému rozumu, aby sa takýto les využíval na hospodárske účely," povedal predseda petičného výboru Ján Žatko. Od petície očakáva, že rokovania medzi ministerstvom pôdohospodárstva, štátnym podnikom Lesy SR, samosprávami a ochranárskymi združeniami pokročia vpred. "Naším cieľom je, aby sa z bratislavských lesov stal rekreačný les, aby sa tu neťažilo na hospodárske účely," podotkol. V bratislavských mestských lesoch pred niekoľkými rokmi došlo k radikálnemu zníženiu ťažby, a to isté by bolo podľa neho potrebné, aby sa stalo v štátnych lesoch v Bratislave a jej okolí. Marek Poláček z Lesoochranárskeho zoskupenia VLK - Malé Karpaty uviedol, že Lesy SR už raz sľúbili, že pozastavia ťažbu, kým sa vypracuje náhradný plán, akým spôsobom budú obhospodarované lesy v okolí Bratislavy. "Bohužiaľ, nedodržali to a napriek sľubu opäť ťažili. Je otázne, akú váhu majú slová ministerstva vzhľadom na fungovanie Lesov SR. Hospodárenie v lesoch v okolí Bratislavy, špeciálne v štátnych lesoch, je neúnosné. Mala by tam byť prioritná funkcia rekreačná," povedal. Hovorca ministerstva pôdohospodárstva Michal Feik tvrdí, že s petičným výborom sú zladení, lebo aj záujmom rezortu je, aby lesy v Bratislave a jej okolí boli predovšetkým rekreačné. "Chceme nájsť taký spôsob starostlivosti o les, kde na prvom mieste budú rekreačné a mimoprodukčné funkcie. Ešte minulý rok sme dali pozastaviť ťažbu a vypracovať štúdiu verejnoprospešných funkcií lesov. Predpokladáme, že buď vo februári, alebo v marci najneskôr bude hotová a na základe toho sa budeme rozhodovať, čo ďalej," spresnil. Ako tvrdí, treba však vyriešiť niektoré problémy, ako sú vlastnícke vzťahy. Podľa Feika to boli práve Lesy SR, ktoré v minulosti požiadali o takýto režim, neprešlo to však aj pre vlastnícke vzťahy. Minulý týždeň bolo stretnutie zástupcov Lesov SR s primátorom Bratislavy Matúšom Vallom. Jedným zo záverov bolo podľa ministerstva to, že sa počká na štúdiu a následne sa vykreuje nová pracovná skupina, ktorá by mohla pracovať aj v širšom zložení.     UPOZORNENIE: TASR ponúka k správe zvukový záznam.     gru pop


Dvanásť hasičov zasahuje pri požiari bytu v Bratislave

Bratislavskí hasiči zasahujú pri požiari bytu na Olbrachtovej ulici. Na mieste zasahuje 12 hasičov s tromi hasičskými autami.

BRATISLAVA. Bratislavskí hasiči momentálne zasahujú pri požiari bytu na Olbrachtovej ulici. Na mieste zasahuje 12 hasičov s tromi hasičskými autami. Informovalo o tom krajské riaditeľstvo Hasičského a Záchranného zboru v Bratislave.


Rozhodnutie zdôvodnila výsledkami fiškálnej konsolidácie.

BELEHRAD. Agentúra Moody's zlepšila svoje hodnotenie úverovej bonity Srbska. Moody's zvýšila rating dlhodobých záväzkov krajiny na Ba3 z B1, uviedol srbský denník Politika s odvolaním sa na oznámenie domácej centrálnej banky. Agentúra zdôvodnila svoje rozhodnutie výsledkami fiškálnej konsolidácie Srbska a presadením štrukturálnych reforiem, rovnako ako vyhliadkami na pokračovanie rastu ekonomiky a udržanie cenovej stability. K zlepšeniu úverovej známky prispeli aj pokroky Srbska pri prebiehajúcich prístupových rokovaniach s Európskou úniou (EÚ).


Šéfa tureckej pobočky Amnesty vinia z členstva v teroristickej organizácii

ISTANBUL. Šéfa tureckej pobočky ľudskoprávnej organizácie Amnesty International (AI) Tanera Kiliča zatvorili turecké úrady do vyšetrovacej väzby. Počká si v nej na súd, ktorý posúdi obvinenia, že bol členom teroristickej organizácie. Informovali o tom v sobotu turecké médiá. Nie je zatiaľ zrejmé, či teroristickou organizáciou myslia turecké orgány priamo Amnesty International, alebo má ísť o iné zoskupenie. Riaditeľ medzinárodnej centrály Amnesty International Salil Shetty rozhodnutie tureckých úradov už označil za "nehoráznu nespravodlivosť".Kiliča zadržali v utorok v Izmire v rámci razií proti sympatizantom a údajným sympatizantom exilového duchovného vodcu Fethullaha Gülena, ktorého turecké vedenie obviňuje zo zodpovednosti za vlaňajší pokus o vojenský prevrat. Spolu s Kiličom zadržali aj ďalších 18 pracovníkov tureckej pobočky AI. Podľa tureckých médií sú okrem iného podozriví z toho, že vo svojich smartfónoch používali aplikáciu ByLock, ktorá je podľa tureckých úradov využívaná na tajnú komunikáciu medzi stúpencami Gülena.Od vlaňajšieho neúspešného pokusu o prevrat platí v Turecku výnimočný stav. V krajine prebiehajú politické čistky, takmer 50-tisíc ľudí bolo zatknutých a obvinených z účasti na puči. Zo štátnej služby či armády bolo prepustených už vyše 100-tisíc ľudí.Gülen žije v americkom exile. Turecké vedenie žiada jeho vydanie, Spojené štáty to odmietajú. Gülen tvrdí, že všetky obvinenia proti nemu sú vymyslené a vlaňajší pokus o vojenský prevrat odsúdil.


Talianska polícia zadržala Ghančana podozrivého z mučenia iných migrantov

Mučiť mal ľudí mučiť oblievaním vriacou vodou alebo používaním elektrických šokov.

RÍM. Talianska polícia zadržala údajného pašeráka ľudí po tom, čo ho v záchytnom tábore na ostrove Lampedusa spoznali ďalší migranti. Muža pôvodom z Ghany, ktorý je podozrivý aj z vraždy, únosu či z mučenia a znásilňovania ľudí v utečeneckom tábore v Líbyi, takmer zlynčoval dav ďalších migrantov, informovala polícia v sicílskom meste Agrigento. Podľa výpovedí viacerých migrantov z Pobrežia Slonoviny, Guiney a Nigérie mal 20-ročný Sam Eric Ackom mučiť ľudí oblievaním vriacou vodou alebo používaním elektrických šokov. Ackom, ktorého migranti poznali pod prezývkou Fanti, mal nútiť obete mučenia, aby pod hrozbou násilia telefonovali svojim príbuzným a žiadali o peniaze. Muž, ktorý sa na ostrov Lampedusa doplavil 5. marca, je momentálne vo väzbe.


OĽaNO podporí návrh Smeru o dôchodkovom veku s podmienkou

BRATISLAVA. Poslanci NR SR za hnutie OĽaNO podporia návrh ústavného zákona o zastropovaní veku odchodu do dôchodku, ak budú môcť ženy odchádzať do penzie skôr ako muži podľa počtu detí, ktoré skončili aspoň strednú školu najnižšieho stupňa. Na pondelkovej tlačovej besede to uviedol líder hnutia OĽaNO Igor Matovič. Za každé dieťa, ktoré by podľa neho ukončilo aspoň učňovku, by mohla ísť žena do dôchodku o rok skôr. "Za tejto podmienky sme ochotní podporiť návrh Smeru," povedal. Líder hnutia OĽaNO zároveň požaduje, aby sa ženám roky, o ktoré by išli do dôchodku skôr, považovali za odpracované, čím by sa im dôchodok pre skorší odchod do penzie neznižoval. "Na rozdiel od Smeru žiadame, aby boli ženám tieto roky započítané ako odpracované," zdôraznil. "Ideme s tým zajtra na rokovanie za ministrom Richterom, rokovali sme o tejto požiadavke už aj s podpredsedom sociálneho výboru, pánom Podmanickým a verím, že nájdeme spoločnú reč," povedal. Samotné stanovenie stropu na vek odchodu do dôchodku považuje Matovič za správny krok, ktorý mal podľa neho prísť už dávno. Strana Smer navrhuje zaviesť strop na vek odchodu do dôchodku pre mužov a bezdetné ženy na 65 rokov, pre ženy, ktoré vychovali jedno dieťa, na 64 rokov a pre ženy, ktoré vychovali dve a viac detí, na 63 rokov. Návrh ústavného zákona o stanovení stropu na vek odchodu do dôchodku majú poslanci NR SR za Smer predložiť na júnovú schôdzu parlamentu. Keďže pôjde o návrh ústavného zákona, na jeho schválenie bude potrebné hľadať kompromis aj s opozičnými stranami. Súčasťou legislatívneho návrhu má byť aj zakotvenie existencie prvého, druhého a tretieho dôchodkového piliera. Tieto ustanovenia predseda Smer Robert Fico minulý týždeň nazval "ponukou pre opozíciu". "Podľa mňa je to silná záruka, ak sa objaví v Ústave Slovenskej republiky zmienka, že máme v podstate tri piliere dôchodkového zabezpečenia," povedal. Podľa Fica by to znamenalo, že ak by mal niekto v budúcnosti ambíciu dotknúť sa existencie druhého a tretieho piliera, narazí na Ústavu SR. Slovenská národná strana (SNS) presadzuje, aby strop na odchod do dôchodku u mužov bol 64 rokov a u žien 63 rokov. Nemôže preto podporiť zmenu ústavného zákona, ktorú predložila strana Smer spočívajúcu v zastropovaní veku odchodu do dôchodku pre mužov na 65 rokov. Návrh Smeru považujú národniari za málo ambiciózny. "Pokiaľ nebude možné presadiť uvedené v Ústave SR, SNS navrhne predmetný strop zákonom," tvrdia predstavitelia SNS. Vláda Roberta Fica v roku 2013 zaviedla od roku 2017 automatické zvyšovanie veku odchodu do dôchodku podľa strednej dĺžky dožitia. V tomto roku tak idú ľudia do dôchodku v 62 rokoch a 139 dňoch. Podľa Fica by muži mohli dôchodkový strop na úrovni 65 rokov dosiahnuť v rokoch 2035 až 2037, pričom hranica 63 rokov pre ženy s vychovanými dvomi a viac deťmi by mohla platiť od roku 2025. Podľa platného mechanizmu zvyšovania penzijného veku by pritom ľudia, ktorí sa narodili, alebo ešte narodia v tomto roku, podľa Fica odišli na penziu až v takmer 71 rokoch. Ak by sa podľa Fica zaviedol strop na dôchodkový vek na úrovni 65 rokov, do roku 2075 by to Slovensko stálo okolo 80 miliárd eur.


Peking ponúka bezcolné kvóty na dovoz desiatich miliónov ton sóje z USA

PEKING. Čína v utorok ponúkla bezcolné kvóty na dovoz 10 miliónov ton sóje z USA veľkým domácim a zahraničným firmám na spracovanie tejto komodity. Informovali o tom dva zdroje, ktoré nechceli byť menované. Peking ponúkol kvóty na dovoz sójových bôbov z USA štátnym firmám aj firmám v súkromnom vlastníctve a medzinárodným firmám so závodmi v Číne na stretnutí, ktoré zvolala Národná komisia pre rozvoj a reformy (NDRC), uviedli zdroje. K stretnutiu došlo po tom, ako prezident USA Donald Trump povedal, že Čína sa počas obchodných rozhovorov začiatkom tohto mesiaca dohodla s Washingtonom na nákupe poľnohospodárskych výrobkov z USA za 50 miliárd USD (44,75 miliardy eur) ročne. Ale v týždni po rokovaniach kúpila Čína najmenej osem nákladov alebo 480.000 ton brazílskych sójových bôbov v hodnote 173 miliónov USD, tvrdia obchodníci. "Kupci z Číny kupujú veľa brazílskych sójových bôbov. Vláda preto poslala dovozcom odkaz, aby mali na zreteli celkový obraz," uviedol jeden zo zdrojov a poukázal na túžbu Pekingu ukázať USA dobrú vôľu. (1 EUR = 1,1173 USD)


Cíger prekvapil, na svetový šampionát pôjde deväť nováčikov aj majstri Tipsport ligy

Nominácia na MS

Jediný kapitán

Sklamaní vyradení

Na MS pocestuje sedem vicemajstrov sveta z Helsínk 2012.

BRATISLAVA. Bola to dráma až do konca. Slovenskí hokejisti ešte pár hodín pred odchodom na majstrovstvá sveta nevedeli, či budú na palube lietadla, ktoré v stredu predpoludním vyrazí do Kolína, kde Slováci odohrajú základnú skupinu. V minulosti reprezentační tréneri zverejňovali hráčov, ktorých berú na šampionát, po poslednom prípravnom zápase. Malo to byť tak aj tentoraz. Plánovanú nedeľnú tlačovú konferenciu však presunuli na poslednú chvíľu na utorok večer. Kouč Zdeno Cíger to odôvodňoval tým, že mu niektorí hráči v posledných zápasoch zamotali v dobrom hlavu a pri dôležitom výbere sa potrebuje čo najlepšie rozhodnúť. Na popoludňajší zraz tak prichádzali hráči s vedomím, že nevedia, či odcestujú na šampionát. Na zimný štadión malo prísť pôvodne 35 hokejistov, z ktorých Cíger vyberie konečnú dvadsaťpäťku. V kabíne je nervozita, ale u mňa to neplatí. Nebol som nervózny ani na svojom prvom šampionáte v roku 2012, tak teraz nemám byť prečo. Po pár minútach vyšlo najavo, že v kabíne je už len 28 hokejistov. S tímom sa už ďalej nepripravoval brankár Patrik Rybár, obranca Ján Brejčák či útočníci Marek Hovorka, Radoslav Macík, Michael Vandas či Miroslav Preisinger. Na ľad nevykorčuľoval ani Ivan Švarný, ktorý pre chorobu vynechal aj posledný dvojzápas v Nórsku. Trénerovi Cígerovi ostávalo stále vyradiť troch hráčov. Svoj verdikt sa dozvedeli až po podvečernom tréningu. Poslednými hráčmi, ktorí sa nezmestili do nominácie, boli obranca Lukáš Kozák a útočníci Patrik Lušňák a Martin Bakoš. „Bakoš mal dobrú sezónu, ale do prvých dvoch útokov by sa nezmestil. Ponúkol som mu, že môže ísť s nami, ale napokon sa rozhodol, že nepôjde,“ skonštatoval na tlačovej konferencii tréner Cíger. Na šampionát tak pocestujú traja brankári, osem obrancov a štrnásť útočníkov. K dvom najúdernejším formáciám budú patriť Skokan s Hudáčkom a Draveckým či Haščák s Bližňákom a Miklíkom. „Po dvojzápase v Nórsku sme sa nechceli unáhliť v nominácii. V Bratislave sme mali dvoch hráčov, ktorí boli otázni. Švarný berie stále antibiotiká a na turnaj nepôjde. Našťastie je v poriadku Libor Hudáček, ktorý má chuť a ide s nami,“ dodal Cíger. Nad Liborom Hudáčkom visel otáznik po prípravnom zápase s Fínskom, v ktorom spadol po kontakte s protihráčom a hlavou narazil na mantinel. Ihneď ho previezli do nemocnice. Lekári vážne zranenia aj otras mozgu vylúčili a už zopár dní sa pripravoval individuálne. „Cítim sa super, nemám už žiadne bolesti a najradšej by som hral už zajtra,“ vyhlásil Hudáček. Pred tým, ako prišiel medzi novinárov, sa pred kabínou rozprával s trénerom Cígerom, ktorý sa vyzvedal, či zvládne náročný šampionát. „Povedal som mu, že nič neprekáža mojej účasti na majstrovstvách sveta.“ To, či pocestuje na svoj piaty seniorský šampionát, v tom okamihu ešte 26-ročný krídelník nevedel. „V kabíne je nervozita, ale u mňa to neplatí. Nebol som nervózny ani na svojom prvom šampionáte v roku 2012, tak teraz nemám byť prečo,“ skonštatoval. V súčasnom kádri je sedem vicemajstrov sveta z Helsínk 2012. Brankári Ján Laco a Július Hudáček, obranca Michal Sersen a útočníci Michel Miklík, Marcel Haščák, Libor Hudáček a Mário Bližňák. V aktuálnom kádri nefiguruje žiaden hokejista z NHL. Aj preto sa v Kolíne môže predstaviť rekordný počet nováčikov – až deväť. Atmosféru vrcholného seniorského podujatia môžu prvý raz zažiť obrancovia Čajkovský, Gernát, Trška, Šedivý a útočníci Suja, Zigo, Cingeľ, Kudrna a Matoušek. K najväčším prekvapeniam patrí zrejme nominácia dvoch Banskobystričanov – Ziga s Matouškom. „Obaja hrali výborne v Nórsku, mali dobrú sezónu a získali titul. Pre našu koncepciu sú dôležití a spoliehame sa na ich silu a defenzívne úlohy,“ uzavrel Cíger. Kapitánom slovenského výberu bude Vladimír Dravecký, ktorý jediný zo súčasného kádra hral na svetovom šampionáte v Kolíne 2010. Brankári: Július Hudáček (Örebrö HK, Švéd.), Ján Laco (Piráti Chomutov, ČR), Jaroslav Janus (HC Verva Litvínov, ČR) Obrancovia: Eduard Šedivý (HC Košice), Juraj Mikuš (HC Sparta Praha, ČR), Martin Gernát (HC Sparta Praha, ČR), Michal Čajkovský (Avtomobilist Jekaterinburg, Rus./KHL), Peter Čerešňák (HC Škoda Plzeň, ČR), Adam Jánošík (Bíli Tygři Liberec, ČR), Peter Trška (Kometa Brno, ČR), Michal Sersen (HC ’05 iClinic Banská Bystrica) Útočníci: Vladimír Dravecký (HC Oceláři Třinec, ČR), Tomáš Hrnka (HC Škoda Plzeň, ČR), Jakub Suja (HC Košice), Lukáš Cingeľ (HC Sparta Praha, ČR), Andrej Kudrna (HC Sparta Praha, ČR), Andrej Šťastný (HC Slovan Bratislava/HK Dukla Trenčín), Dávid Skokan (Piráti Chomutov, ČR), Marcel Haščák (Kometa Brno, ČR), Mário Bližňák (Bíli Tygři Liberec, ČR), Michel Miklík (JYP Jyväskylä, Fín.), Pavol Skalický (HC ’05 iClinic Banská Bystrica), Tomáš Zigo (HC ’05 iClinic Banská Bystrica), Tomáš Matoušek (HC ’05 iClinic Banská Bystrica), Libor Hudáček (Örebrö HK, Švéd.) Realizačný tím: Róbert Švehla (generálny manažér), Zdeno Cíger (tréner), Miroslav Miklošovič (asistent trénera), Július Šupler (asistent trénera), Peter Kosa (tréner brankárov), Rastislav Ladecký (výstrojový manažér), Róbert Bereš (kondičný tréner), Viktor Fábik, Andrej Foltýn (fyzioterapeuti), Ľuboš Ondrejka (masér), MUDr. František Okál (lekár), Igor Andrejkovič (videoanalytik), Roman Ulehla (tím manažér)


Saudskoarabský kráľ pozval na návštevu egyptského prezidenta

Obaja lídri rokovali o vylepšení bilaterálnych vzťahov medzi Káhirou a Rijádom.

RIJÁD. Saudskoarabský kráľ Salmán pozval egyptského prezidenta Abdala Fattáha Sísího na oficiálnu návštevu svojho kráľovstva, pričom najvyšší egyptský predstaviteľ túto ponuku prijal, oznámil v stredu Sísího úrad. Obaja lídri sa stretli po otváracej schôdzi 28. summitu štátov Ligy arabských štátov (LAŠ), ktorý sa koná v jordánskom hlavnom meste Ammán. Rokovali o vylepšení bilaterálnych vzťahov medzi Káhirou a Rijádom; ich krajiny sa totiž rozchádzajú v názore na sýrsky konflikt, ako aj na dvojicu neobývaných ostrovov v Červenom mori, ktoré si nárokuje Egypt i Saudská Arábia. Kráľ Salmán v reakcii na recipročnú ponuku od Sísího takisto prisľúbil, že v blízkej budúcnosti zavíta do Egypta, uvádza sa v stanovisku tlačovej kancelárie úradu egyptského prezidenta, z ktorého cituje agentúra Reuters. Salmán nedávno absolvoval turné po ázijských krajinách vrátane Malajzie, Indonézie či Japonska. Na summit LAŠ do Ammánu prišiel i prezident palestínskej samosprávy Mahmúd Abbás, ale aj generálny tajomník OSN António Guterres či špeciálny vyslanec OSN pre Sýriu Staffan de Mistura. Summit, ktorého hlavnou témou je izraelsko-palestínsky konflikt, vedie jordánsky kráľ Abdalláh II., dodáva stanica al-Arabíja.


Poslanci schválili zmeny v zákone o obchodnom registri

BRATISLAVA. Lehoty na vybavenie návrhu na zápis konečného užívateľa výhod do obchodného registra sa majú upraviť. Ráta s tým novela zákona o obchodnom registri, ktorú v stredu schválili poslanci Národnej rady SR. Registrovým súdom sa tiež má poskytnúť primeraná lehota na vybavenie tohto návrhu. "Cieľom novely je zmeniť existujúcu právnu úpravu zákona ohľadne lehôt na vybavenie návrhu na zápis konečného užívateľa výhod do obchodného registra a zároveň poskytnúť registrovým súdom primeranú lehotu pre vybavenie tohto návrhu tak, aby to neovplyvňovalo vybavovanie bežnej agendy obchodného registra," vysvetlila predkladateľka návrhu Irén Sárközy (Most-Híd). Novela zákona má byť účinná od 1. novembra 2019. Zamestnanci budú mať možnosť požiadať o príspevok na pravidelnú športovú činnosť dieťaťa od zamestnávateľa. Jeho výška má byť limitovaná na 55 percent oprávnených výdavkov zamestnanca, najviac však v sume 275 eur za rok pre zamestnanca. Návrh na doplnenie Zákonníka práce z dielne SNS poslanci Národnej rady v stredu schválili. Sociálne podnikanie na Slovensku by sa malo upraviť. Navrhujú to koaliční poslanci v novele zákona, ktorou chcú zmeniť percento zamestnávania mixu znevýhodnených osôb, tiež sa zavádza informačný systém sociálnej ekonomiky. Návrh zákona o sociálnej ekonomike a sociálnych podnikoch v stredu posunuli poslanci do druhého čítania.


Merkelová dostane od Múzea holokaustu v USA cenu Elieho Wiesela

Preukázala odhodlanie, aby sa zachovanie pamiatky obetí holokaustu stalo prioritou Nemecka.

WASHINGTON. Americké Múzeum holokaustu vo Washingtone udelí svoje najvyššie vyznamenanie nemeckej kancelárke Angele Merkelovej za jej úsilie podporovať pamiatku na obete holokaustu v Nemecku.Múzeum vo štvrtok uviedlo, že udelí Merkelovej cenu Elieho Wiesela, laureáta Nobelovej ceny za mier, ktorý prežil holokaust. Vedenie múzea jej cenu odovzdá na slávnostnej večeri 24. apríla."Kancelárka Merkelová preukázala neochvejné odhodlanie, aby sa zachovanie pamiatky obetí holokaustu stalo prioritou Nemecka," uviedol predseda rady Múzea holokaustu Tom Bernstein. Poukázal pritom na jej snahy otvoriť archívy holokaustu pre verejnosť.Merkelová prevezme ocenenie prostredníctvom videa a nemecký veľvyslanec v USA Peter Witting vystúpi s príhovorom v jej mene.


Šofér dodávky je mŕtvy, bol medzi útočníkmi v Cambrils

BARCELONA. Vodič, ktorý vo štvrtok v Barcelone zabil 13 ľudí je mŕtvy. Bol medzi piatimi útočníkmi, ktorých polícia zastrelila v noci na piatok v meste Cambrils. Uviedol to bez uvedenia totožnosti vodiča španielsky denník El País s odvolaním sa na políciu. Predpokladá sa ale, že vodič vražednej dodávky bol v Barcelone zrejme sedemnásťročný Moussa Oukabir. Zo štvorice podozrivých, na ktorých súd vydal zatykač a po, ktorých polícia pátra, najskôr uviedli jeho meno. Polícia rozšírila pátranie po štvorici podozrivých aj do Francúzska. Španielska polícia upozornila kolegov vo Francúzsku, že biele úžitkové vozidlo značky Rénault Kangoo, ktoré si prenajal jeden z hlavných podozrivých, mohlo prejsť cez hranice do Francúzska. Katalánske médiá v piatok popoludní zverejnili fotografie štyroch mladíkov marockého pôvodu vo veku od 17 do 24 rokov. Traja z nich - Moussa Oukabir, Mohamed Hychami a Younes Abouyaaqoub - sú obyvateľmi mesta Ripoll. Štvrtý muž, Said Aallaa, žije v obci Ribes de Freser neďaleko Ripollu. Polícia v piatok ráno v meste Ripoll prehľadala byt rodiny najmladšieho zo štvorce mladíkov, 17-ročného Moussu Oukabira. Susedia rodiny Oukabirovcov pre agentúru AP uviedli, že v čase, keď policajti ráno prišli, sa v byte nikto nenachádzal. Dvere do bytu boli otvorené. Katalánska polícia doteraz zadržala štyri osoby podozrivé v súvislosti s atentátmi. Medzi nimi je aj starší brat Moussu Oukabira, Driss, ktorý vo štvrtok prišiel na policajný komisariát, aby nahlásil krádež svojich osobných dokladov. Španielske úrady tiež stále vyšetrujú, či incident s autom, ktorého posádka vo štvrtok večer po útokuna rušnej ulici La Rambla ohrozovala policajtov na barcelonskej dopravnej tepne Avinguda Diagonal, súvisí s útokom v Barcelone. Šéf katalánskej polície Josep Lluís Trapero v piatok na tlačovej konferencii v Barcelone informoval, že vodič vozidla značky Ford Focus narazil do policajtov, pričom jedného z nich zranil. Iný policajt začal strieľať na auto, ktoré následne zastalo. Vo vozidle sa potom našlo telo. Polícia sa najprv domnievala, že danú osobu zastrelila, neskôr sa však ukázalo, že muž utrpel zranenia nožom. Trapero uviedol, že v aute sa zrejme nachádzala iná osoba. Zatiaľ podľa neho nie je jasné, ako a či tento incident súvisí s ostatnými útokmi, ktoré sa vo štvrtok a v noci nadnes odohrali v Španielsku. Podľa špekulácií španielskej tlače muž, ktorého polícia našla v tomto aute, mohol byť jeho majiteľom. Neznámy páchateľ mohol auto uniesť aj s jeho majiteľom, ktorému sa mohol vyhrážať zabitím. Médiá ďalej špekulujú, že únoscom auta a vrahom jeho majiteľa by mohol byť Moussa Oukabir, po ktorom katalánska polícia vyhlásila pátranie v súvislosti s útokom v Barcelone i neskorším v letovisku Cambrils.


Mlynské nivy pripravujú na uzáveru (fotogaléria)

Dopravný manuál

Minúta po minúte

Fotogaléria

Názor odborníka

Pozrite si prehľad

V Bratislave sa v piatok začali rozsiahle dopravné obmedzenia. Súvisia s výstavbou diaľnice D4 a rýchlostnej cesty R7, konkrétne prestavbou mimoúrovňovej križovatky Prievoz, a s výstavbou podzemného kruhového objazdu na rekonštruovanej časti ulice Mlynské nivy. V prípade Mlynských nív pôjde o obmedzenia rádovo v mesiacoch a pri D4 a R7 v rokoch. Magistrát i polícia upozorňujú, že Bratislavu čaká náročné obdobie, ktoré si bude vyžadovať veľa trpezlivosti. Prvý nápor na dopravu sa očakáva v pondelok. Pozrite si prípravy na uzatvorenie cestnej premávky na Mlynských Nivách.


Trump pred summitom opäť kritizoval spojenov

Americký prezident sa pustil do Kanady a Európskej únie pre ich obchodné praktiky.

LA MALBAIE. Americký prezident Donald Trump sa v piatok pustil do Kanady a Európskej únie (EÚ) pred začiatkom summitu lídrov G7, skupiny priemyselne najvyspelejších štátov sveta. Jeho nepriateľský tón je príznakom obchodnej vojny, ktorá znervózňuje spojencov Washingtonu aj investorov. Americké clá na dovoz ocele a hliníka ohrozujú súdržnosť a G7, ktorá sa počas svojej 42-ročnej histórie tradične snažila nájsť konsenzus v ekonomických a iných otázkach. Trump, ktorý podľa jeho poradcov nemá záujem o multilateralizmus, v piatok znova zaútočil na členov G7 a ich "nekalé obchodné praktiky". Biely dom zároveň oznámil, že opustí dvojdňový summit v Kanade o štyri hodiny skôr, než sa pôvodne plánovalo. Prezident USA bude chýbať na rokovaniach o klimatických zmenách a čistej energii a odíde z Kanady v čase, keď hostiteľ, premiér Justin Trudeau a ostatní lídri vystúpia na tlačovej konferencii, na ktorej budú pravdepodobne kritizovať obchodnú politiku Washingtonu. "Budeme sa zaoberať nekalými obchodnými praktikami. Ak sa pozrieme na to, čo nám Kanada a Mexiko, Európska únia - tí všetci robia už mnoho, desiatky rokov. Musíme to zmeniť. A oni chápu, že sa to stane," povedal Trump pred odchodom na summit v La Malbaie v Quebecu. Trump dodal, že Spojeným štátom bude lepšie bez obchodných zmlúv, ako je Severoamerická dohoda o voľnom obchode (NAFTA) s Kanadou a Mexikom. Tieto dve krajiny sú frustrované pre (z ich pohľadu) neprijateľné požiadavky USA v pomaly napredujúcich rokovaniach o zmene podmienok NAFTA. Trump tiež uviedol, že Rusko by sa malo opäť pripojiť ku G7, čím by sa znova zmenila na G8. Americký prezident plánuje osobné, dvojstranné stretnutia s ostatnými lídrami na summite G7. Kanadský premiér Trudeau a francúzsky prezident Emmanuel Macron pritom odsúdili nedávne zavedenie amerických sadzieb na oceľ a hliník. Macron dokonca navrhol, že stretnutie G7 by sa mohlo skončiť dohodou, z ktorej budú USA vylúčené. Nemecký minister zahraničných vecí Heiko Maas v piatok zase uviedol, že rozdiely medzi Spojenými štátmi a ich spojencami sú už také veľké, že ich nemožno zamiesť pod koberec. Trumpovo odmietnutie parížskej dohody o zmene klímy a jadrovej dohody s Iránom, ako aj tarify na oceľ a hliník boli jednostranné rozhodnutia na úkor Európy, povedal Maas. Trump však pred summitom vyhlásil, že sa "tešíme na vyrovnávanie nespravodlivých obchodných zmlúv s krajinami G7". A ak sa to nestane, USA na tom budú podľa neho lepšie.


Štrajk pozemného personálu na španielskych letiskách odvolali

Do štrajku sa malo zapojiť 60-tisíc ľudí.

MADRID. Predpokladaný chaos v španielskej leteckej doprave nenastane. Ohlásený štrajk 60.000 pracovníkov pozemného personálu, ktorý sa mal konať na Veľkonočnú nedeľu (21. 4.) a 24. apríla, bol odvolaný. V piatok (19. 4.) to oznámilo vedenie odborového zväzu USO. Štrajk by postihol asi päť miliónov cestujúcich, ktorí mali namierené najmä na ostrovy Malorka a Ibiza. Zamestnanci žiadali okrem iného lepšie pracovné zmluvy a lepšie pracovné podmienky. Dohoda medzi odborármi a zamestnávateľmi sa síce nedosiahla, ale má sa o nej znovu rokovať v pondelok (22. 4.).


Lietajúce autá budú hračkou bohatých, ostatní sa zvezú leteckou taxislužbou

LE BOURGET. Leteckí giganti sú opatrní, pokiaľ ide o výrobu lietajúcich áut. Takýto projekt totiž prináša viac otázok než odpovedí, tvrdia odborníci, podľa ktorých je to skôr detský sen a hračka pre milionárov. Ale je to naozaj ďalší veľký posun v doprave? Jeden takýto model, AeroMobil, ktorý navrhla slovenská spoločnosť, sa má začať sériovo vyrábať do roku 2020. "Po pristáti na letisku sa lietadlo pretransformuje na auto a vyrazíte na cestu, kam len chcete," uviedol Simon Bendrey, zástupca šéfa technického oddelenia spoločnosti AeroMobil. Firma už eviduje niekoľko objednávok napriek tomu, že odhadovaná cena takéhoto hybridu sa pohybuje v pásme 1,2 - 1,5 milióna eur. A hoci sa lietajúce autá objavili vo viacerých filmoch ako napríklad Chitty Chitty Bang Bang a Piaty element, o premenu takýchto snov na realitu sa zatiaľ pokúšajú len desiatky malých kreatívnych start-upov, ako je AeroMobil. Medzi tými, ktoré sa dostali najbližšie, je aj holandská PAL-V, ktorá ponúka dvojmiestny gyrokoptér. Má byť k dispozícii do budúceho roka za 300.000 eur. Česká spoločnosť Nirvana Systems tvrdí, že má desiatky objednávok na svoj minivrtuľník, ktorý môže tiež jazdiť po cestách, aj keď na zemi dosahuje len nízku rýchlosť. Kitty Hawk z amerického Silicon Valley chce svoj Flyer začať predávať už koncom roka. A v druhej polovici júna prekonala francúzska firma Pegase Lamanšský prieplav s "krížencom" ultraľahkého lietadla a miniauta. Ešte donedávna boli pritom lietajúce autá považované za "kríženca zlého auta a zlého lietadla", skonštatoval Bruno Sainjon, vedúci francúzskeho leteckého laboratória ONERA, na okraj leteckej prehliadky v Paríži. Ale došlo k výraznému posunu v tejto oblasti vďaka obrovskému zlepšeniu výkonu elektrického pohonu, ktorý je spojený s rýchlym vývojom technológií pre drony. Dnes takéto motory zdvihnú 80 až 100 kilogramov, uviedol Xavier Dutertre, riaditeľ projektu Techoplane so sídlom v Normandii. "A nie sme ďaleko od momentu, keď budú mať kapacitu prepraviť jedného alebo dvoch ľudí. O päť až desať rokov sa to stane samozrejmosťou," dodal. Zdá sa tak, že lietajúce autá budú možno len hračkou pre najbohatších. Odborníci sa totiž domnievajú, že takéto vozidlá budú v skutočnosti rýchlo prekonané, pretože priemysel sa zameriava skôr na hľadanie riešení, ktoré umožnia lietanie. Skutočná budúcnosť je podľa Sainjona v "systéme leteckej prepravy na požiadanie", inými slovami v leteckej taxislužbe. S lietajúcimi autami nebude môcť jazdiť hocikto, pretože by to bolo príliš riskantné, domnieva sa Pascal Pincemin, odborník na letecký priemysel spoločnosti Deloitte. Predpovedá nástup digitálnych platforiem, ktoré budú riadiť novú formu dopravy. Práve o to sa podľa neho pokúša Uber, služba založená na aplikáciách, vo svojom projekte "Elevate". Týka sa vývoja elektrických vrtuľníkov, ktoré by chcel predviesť v roku 2020.


Hniezda už zachránili 58 nechcených detí

Každá deviata žena sa rozhodne vziať odložené dieťa späť, ukazujú štatistiky.

BRATISLAVA. Hniezda záchrany od svojho vzniku v roku 2004 do dnešného dňa zachránili už 58 bábätiek. Posledný prípad bol v Košiciach, kde do Hniezda záchrany v Univerzitnej nemocnici L. Pasteura pred mesiacom matka odložila dievčatko s menom Zara. V priemere nájdu zamestnanci nemocníc vo verejných inkubátoroch štyri bábätká za rok. Najviac odložených detí bolo pritom v Košickom kraji (14), na druhom mieste je Bratislava (10 detí) so svojimi dvoma Hniezdami záchrany v Petržalke (3) a na Kramároch (7). Zatiaľ sa ani jeden novorodenec nenašiel v banskobystrickom Hniezde záchrany.Podľa štatistík sa každá deviata žena rozhodne vziať odložené dieťa späť do svojej opatery, doteraz tak urobilo šesť matiek. Podľa zakladateľky Hniezd záchrany Anny Ghannamovej ovplyvnil toto rozhodnutie aj tlak médií. Najviac, asi dve tretiny zachránených detí, ide na adopciu, ďalšie do detských domovov alebo pestúnskych rodín.Projekt Hniezda záchrany odštartovalo občianske združenie Šanca pre nechcených v roku 2004 s cieľom znížiť počet mŕtvych alebo opustených novorodencov, ktoré matky odkladali napríklad aj do kontajnerov na odpad. Momentálne na Slovensku funguje 20 Hniezd záchrany. Matky, ktoré svoje dieťa nechajú v hniezde, nečelia trestnému stíhaniu.


Kiska označil osud Rómov za jednu z kapitol hanby Slovenska

Prezident SR diskutoval v Prešove s odborníkmi o začleňovaní Rómov do spoločnosti.

PREŠOV. Osud rómskych komunít je jednou z kapitol hanby moderného Slovenska. Uviedol to vo štvrtok prezident SR Andrej Kiska počas diskusie o začleňovaní Rómov do spoločnosti, ktorá sa uskutočnila v priestoroch dvorany Evanjelického kolégia v Prešove. Prezident na nej diskutoval s odborníkmi na rómsku problematiku z rôznych oblastí. Prezident v diskusii uviedol, že rómska otázka je jeden z najpálčivejších problémov krajiny. Budem chodiť po Slovensku ukazovať pozitívne príklady. Ukazovať, že sa to dá, že na to máme, stretávať sa so starostami a riaditeľmi škôl, ktorí si riešenie tohto problému zobrali za svoje. Je našou úlohou, aby sme si osvojili, že to chceme zmeniť a my to určite dokážeme. „Rómovia tvoria zhruba desatinu obyvateľstva, v niektorých oblastiach dosahuje ich populácia až 50 percent. Mnohí živoria v osadách, chatrčiach bez teplej vody a elektriny, v nedôstojnej forme bývania,“ povedal Kiska. Za hlavnú príčinu tohto stavu označil chudobu. „Dôsledkom chudoby je práve kriminalita, zlý zdravotný stav, nezamestnanosť a problémy v medziľudskom nažívaní. Osud vylúčených rómskych komunít je jednou z kapitol hanby modernej Slovenskej republiky,“ uviedol na úvod prezident, podľa ktorého riešenie chudoby má byť jednou z priorít. Ako dodal, exekutíva pri riešení rómskej problematiky je na pleciach členov vlády, najmä ministra vnútra. Ten však podľa Kisku naposledy ponúkol ako riešenia represívne opatrenia. „To je tradičnou agendou neschopných politikov a extrémistov. Zvyšuje to napätie v spoločnosti. Je to fackou tým, ktorí sa snažia veci pohnúť a hľadať riešenia. Poriadok musí byť a zákony musia platiť pre všetkých. Žiadna represia však problém nevyrieši,“ uviedol prezident. Ten svoju úlohu pri riešení rómskej problematiky vidí v dvoch oblastiach. Tou prvou je vyvíjanie tlaku na politikov, aby prijímali účinné riešenia a druhou je práca s verejnou mienkou. „Máme tu veľa negatívnych emócií a predsudkov. Často sa na nich priživujú politici. Existuje nedôvera a skepsa, že riešenia existujú,“ dodal Kiska. Podotkol však, že existuje aj množstvo pozitívnych príkladov, na ktorých sa dá stavať. „Budem chodiť po Slovensku ukazovať pozitívne príklady. Ukazovať, že sa to dá, že na to máme, stretávať sa so starostami a riaditeľmi škôl, ktorí si riešenie tohto problému zobrali za svoje. Je našou úlohou, aby sme si osvojili, že to chceme zmeniť a my to určite dokážeme,“ dodal Kiska. Dôležité pre riešenie rómskej problematiky sú podľa prezidenta výchova a vzdelanie, riešenie problému nelegálnych osád a zamestnanosť Rómov, kde je problémom nedostatočná kvalifikácia, ale aj predsudky u zamestnávateľov. Práve týmto témam sa diskusia v Prešove venovala. Podľa jedného z diskutujúcich, kultúrneho antropológa a spoluautora Atlasu rómskych komunít Alexandra Mušinku, rýchle, univerzálne a lacné riešenia rómskej problematiky neexistujú. „Toto je problém, ktorý dlhodobo vznikal a dlhodobo bude trvať náprava,“ skonštatoval. Problémom podľa neho je, že v spoločnosti existuje množstvo zaužívaných neprávd, stereotypov a predsudkov. Týkajú sa napríklad veľkého počtu Rómov, ktorí však reálne tvoria len 7,5 percenta obyvateľstva. Väčšina ich nežije v osadách, ale medzi majoritnou spoločnosťou. Najväčšími majiteľmi pozemkov nelegálnych osád nie sú súkromní vlastníci, ale samotní Rómovia a mestá a obce. Preceňuje sa podľa neho aj dopad Rómov na sociálny systém, ktorý tvorí iba pol percenta rozpočtu. Vyvracanie týchto stereotypov je podľa neho dlhodobým procesom. „Vieme, ako to funguje, ale nie veľmi vieme, ako proti tomu bojovať. Je množstvo pozitívnych príkladov, ale tie nie sú zaujímavé pre bulvárne médiá,“ dodal. Zároveň ocenil diskusiu, ktorá sa v Prešove uskutočnila. „Diskusie s najvyššími predstaviteľmi a špičkami spoločnosti majú pozitívny efekt. Ak budú najvyšší predstavitelia prezentovať objektívnu realitu a nebudú mať populistickú rétoriku, tak sa celý problém očistí a začne sa naňho dívať racionálne,“ uzavrel Mušinka.


K útoku na koptský kostol v Egypte sa prihlásila odnož Islamského štátu

Pred kostolom sv. Menasa teroristi usmrtili ôsmich civilistov a jedného z príslušníkov bezpečnostných síl.

KÁHIRA. K piatkovému útoku na koptský kostol v Káhire, pri ktorom zahynulo najmenej deväť ľudí, sa prihlásila miestna odnož militantnej organizácie Islamský štát. Podľa vyhlásenia, ktoré zverejnila tlačová agentúra Islamského štátu al-Amák, bol útok vykonaný "dôkladne", i keď pri ňom zahynul jeden "mučeník". Egyptské ministerstvo zdravotníctva predtým informovalo, že dvaja ozbrojenci na motocykloch spustili paľbu na ľudí pred kostolom sv. Menasa, pričom usmrtili ôsmich civilistov a jedného z príslušníkov bezpečnostných síl, ktorí kostol strážili. Pri následnej prestrelke prišiel o život aj jeden z útočníkov. Druhý podľa egyptského ministerstva vnútra z miesta činu unikol, informovala agentúra AP. Vlani v decembri prišlo pri samovražednom útoku na kostol nadväzujúci na káhirskú katedrálu o život 25 osôb. V apríli počas Kvetnej nedele zahynulo pri dvojitom samovražednom útoku na koptské kostoly 47 ľudí. V dôsledku tohto incidentu vyhlásili v Egypt výnimočný stav.


Francúz sa vyhol trestu smrti za drogovú trestnú činnosť v Indonézii

Pôvodne udelený trest smrti bol prekvapivým verdiktom,

JAKARTA. Indonézsky najvyšší provinciálny súd v meste Mataram na ostrove Lombok zmiernil rozsudok pre 35-ročného Francúza Félixa Dorfina, ktorý bol za pašovanie drog v máji odsúdený na trest smrti. Na základe nového verdiktu dostane Dorfin 19-ročný trest odňatia slobody. Agentúru AFP o tom v piatok informoval Dorfinov obhajca. "Vďakabohu, verdikt pre Dorfina bol z trestu smrti zmiernený," povedal právnik Denny Nur Indra. Félixa Dorfina zadržali s kufrom obsahujúcim drogy vlani v septembri na letisku na Lomboku. Tento dovolenkový ostrov leží východne od Bali a cudzincov tam pre obvinenia z drogovej kriminality zatýkajú relatívne často. V kufri mal Francúz približne tri kilogramy drog vrátane extázy a amfetamínov. To, či sa prokuratúra proti verdiktu súdu odvolá, nebolo bezprostredne známe. "O tom, či podáme odvolanie alebo nie, budeme rokovať a (následne) sa rozhodneme," povedal prokurátor Ginung Pratidina. Ako pripomenula AFP, pôvodne udelený trest smrti bol prekvapivým verdiktom, keďže prokuratúra pre obžalovaného žiadala 20-ročný trest väzenia. Indonézske súdy sú však známe tým, že ukladajú tresty, ktoré sú dokonca vyššie než tie žiadané. Indonézia patrí ku krajinám s najprísnejšou drogovou legislatívou na svete. Udeľované tresty smrti tam vykonávajú popravné čaty, pred ktoré už v minulosti postavili aj cudzincov.


Vladivostok s Bakošom nestačil na Novosibirsk, dvomi gólmi rozhodol Puustinen

Fínsky útočník rozhodol 61 sekúnd pred koncom.

MOSKVA. V stredajšom dueli hokejovej KHL Dynamo Moskva - Severstaľ Čerepovec, v ktorom proti sebe nastúpili dvaja slovenskí reprezentanti Michal Čajkovský a Adam Liška, mal na konci väčší dôvod na úsmev útočník hosťujúceho tímu. Severstaľ vyhral na ľade moskovského tímu 2:1 po samostatných nájazdoch. Rozhodujúci gól priniesla až ôsma séria nájazdov, úspešným strelcom bol Jurij Trubačov. Slováci v zápase nebodovali. Dinamo Riga utrpelo na domácom ľade v zápase s Avangardom Omsk debakel 0:7. Po dvoch góloch zaznamenali za víťazov Švajčiar Sven Andrighetto a Sergej Šumakov. Hokejisti Ak Bars Kazaň si poradili s SKA Petrohrad. Po víťazstve 2:1, ktoré pre červeno-zelených znamená štvrté víťazstvo v sérii, Kazaň priebežne vedie východnú konferenciu. Ďalší klub z Tatarstanu, Neftechimik Nižnekamsk nestačil na fínsky Jokerit Helsinki, s ktorým prehral 1:2. Hokejisti Admiralu Vladivostok v zostave so slovenským krídelníkom Martinom Bakošom prehrali so Sibirom Novosibirsk 1:2. O oba góly hostí sa postaral fínsky útočník Juuso Puustinen, víťazný strelil 61 sekúnd pred koncom tretej tretiny. Góly: 21. Vicharev - 5. a 59. Puustinen Góly: 26. A. Galimov, 29. E. Galimov - 58. Byvalcev Góly: 52. Bryncev - 47. Ikonen, 58. Norman Góly: 52. Polygatov - 21 Chlystov, rozhodujúci nájazd Trubačov Góly: 20. a 25. Andrighetto, 23. a 54. Šumakov, 13. Chudinov, 37. Šerbak, 54. Semjonov


AKTUALIZOVANÉPri samovražednom útoku v Kábule zahynulo najmenej osem ľudí

Atentátnik s autom naloženým výbušninami zaútočil počas rannej dopravnej špičky na konvoj vozidiel NATO.

KÁBUL. Na najmenej osem mŕtvych a 25 zranených civilistov stúpla bilancia samovražedného bombového útoku, ku ktorému došlo v stredu neďaleko veľvyslanectva USA v afganskom hlavnom meste Kábul. Medzi zranenými sú aj traja americkí vojaci, informovala agentúra AP. Atentátnik s autom naloženým výbušninami zaútočil počas rannej dopravnej špičky na konvoj vozidiel jednotiek NATO v Afganistane. Výbuch zničil viacero civilných vozidiel vrátane niekoľkých mikrobusov. Traja zranení americkí vojaci nie sú v ohrození života a ich stav je stabilizovaný, uviedol hovorca misie NATO Rozhodná podpora. K útoku za doteraz nikto neprihlásil. Na afganské i medzinárodné sily pôsobiace v krajine však dlhodobo útočí povstalecké hnutie Taliban, ktoré minulý týždeň spustilo každoročnú jarnú ofenzívu. Od začiatku roka došlo v afganskej metropole k najmenej piatim veľkým bombovým útokom, pri ktorých zahynuli alebo utrpeli zranenia stovky civilistov a príslušníkov afganských bezpečnostných síl.


OPEC očakáva silnejší rast globálneho dopytu po rope

Za celý tento rok sa svetový dopyt po rope podľa Organizácie krajín vyvážajúcich ropu zväčší o 1,53 miliónov barelov denne.

VIEDEŇ. Globálny dopyt po rope podľa prognózy Organizácie krajín vyvážajúcich ropu (OPEC) za tento rok posilní o 1,53 mil. barelov denne na úroveň 96,94 mil. barelov denne. Kartel to uviedol v pravidelnej mesačnej správe, ktorú zverejnil v pondelok na svojej internetovej stránke. Prognózu rastu dopytu po rope tak OPEC v porovnaní so svojou predošlou predpoveďou zlepšil o 74 tis. barelov denne. V budúcom roku kartel očakáva rast globálneho dopytu o približne 1,51 mil. barelov denne na 98,45 mil. barelov denne, čo je oproti minulomesačnej predpovedi vylepšenie o 0,13 mil. barelov denne.Kartel odhaduje, že dopyt po jeho rope bude za tento rok na úrovni 33 mil. barelov denne, čo by bol medziročný rast o približne 0,71 mil. barelov denne. V budúcom roku očakáva rast dopytu po svojej rope na 33,4 mil. barelov denne. V októbri podľa sekundárnych zdrojov OPEC znížil ťažbu o 151 tis. barelov denne na úroveň v priemere 32,59 mil. barelov denne.Organizácia krajín vyvážajúcich ropu ďalej uviedla, že v troch kvartáloch tohto roka sa svetové zásoby ropy znížili. Globálny dopyt po rope totiž počas januára až septembra medziročne stúpol o 1,6 mil. barelov denne, ale globálna ponuka sa zväčšila iba o 0,7 mil. barelov denne.


Pacienti si hľadajú diagnózy na internete, a to je problém, varuje AOPP

Novodobý fenomén sa nazýva aj kyberchondria.

BRATISLAVA. Lekári v súčasnosti často bojujú s alternatívnymi zdrojmi medicínskych informácií. "Webové stránky, ktoré dávajú 'zaručené' informácie o tom, ako sa liečiť, dnes vyzerajú rovnako dôveryhodne ako oficiálne stránky štátnych inštitúcií. Mnohé z nich aj využívajú názvy evokujúce v návštevníkovi dojem oficiálnosti," povedala pre TASR prezidentka Asociácie na ochranu práv pacientov (AOPP) Mária Lévyová. Pacienti by si ale mali podľa nej uvedomiť, že autori takéhoto webu sa často nedajú dohľadať. "Sú preto len ťažko postihnuteľní, ak nimi zverejnené informácie povedú k zhoršeniu zdravotného stavu," upozornila. AOPP pred viac ako rokom spustila projekt Lieky s rozumom, ktorý má podľa Lévyovej pomôcť pacientom k uvedomelému a rozumnému prístupu k užívaniu liekov. Keďže pacienti "diagnostikujú" sami seba na základe informácií z internetu a sami si "ordinujú" lieky, k projektu sa pripojili stavovské organizácie - Slovenská lekárska spoločnosť, Slovenská komora farmaceutov a Asociácia súkromných lekárov. Novodobý fenomén sa nazýva aj kyberchondria a v mnohých pacientoch podporuje predstavu, že odísť od lekára bez receptu automaticky znamená zlú liečbu. Podľa AOPP niektorí lekári uvádzajú, že pacienti pri začínajúcej chrípke automaticky očakávajú antibiotiká, hoci by im stačilo pár dní si poležať doma s čajom a vitamínmi. Mnohí pacienti prichádzajú k lekárovi aj s jasnou predstavou o konkrétnom lieku, ktorý chcú predpísať. Podľa Lévyovej od lekárov z ambulancií často počuť príbehy o pacientoch, ktorí prídu k lekárovi s predstavou o svojej chorobe z internetu a vyžadujú od lekára, aby im predpísal konkrétne antibiotiká. "Pacienti často pýtajú antibiotiká aj na chrípku, hoci antibiotiká na chrípku vôbec neúčinkujú," hovorí prezidentka AOPP. Podľa nej je to spôsobené tým, že ľudia sa chcú vyliečiť rýchlo, hoci práve na preliečenie takýchto ochorení by stačil pokoj, čaj a vitamíny. "To, že ľudia hľadajú diagnózu ešte pred návštevou lekára, súvisí s tým, že internet za pár sekúnd nájde odpoveď na akýkoľvek náš problém," myslí si Lévyová. "Málokto si ale uvedomuje riziká vyhľadávania vedúce neraz k nesprávnej samodiagnostike a samoliečbe, ktorá môže prekryť aj symptómy závažných ochorení," tvrdí. "V prípade liekov na predpis nás ešte zastaví lekár. Pri voľnopredajných liekov však môže dôjsť k ich nadmernému užívaniu, ale aj k nežiaducim interakciám," uvádza webová stránka projektu Lieky s rozumom. Platí to najmä vtedy, ak internet presvedčí, že kombinácia dvoch alebo troch voľnopredajných liekov je v poriadku. Podľa AOPP treba na internete dôverovať iba oficiálnym stránkam zdravotníckych inštitúcií, ktoré sú dohľadateľné a za prípadný nesprávny obsah zodpovedajú aj pred zákonom. Pri akýchkoľvek pochybnostiach o množstve liekov alebo príznakoch nežiaducich účinkov sa však treba poradiť najprv so svojím lekárom. Je vhodné pripraviť si preňho zoznam aktuálne užívaných liekov (vrátane voľnopredajných), prípadne sa ho opýtať, či sa zapojil do elektronických liekových knižiek, ktoré poskytujú prehľad o užívaných liekoch.


Čína nechce kupovať ďalšie Boeingy 737 Max

Stroje 737 Max boli uzemnené po zrútení lietadla spoločnosti Ethiopian Airlines.

PEKING. Čína chce vylúčiť lietadlo Boeing 737 Max zo zoznamu amerických exportných tovarov, ktoré nakúpi v rámci obchodnej dohody s USA, uviedli zdroje oboznámené so záležitosťou. Lietadlá Boeing boli súčasťou predbežného zoznamu amerických produktov, ktoré Čína nakúpi, aby sa znížil jej prebytok v obchode s USA, uviedli zdroje. Aktuálne bezpečnostné obavy však spôsobili, že Peking uvažuje o tom, že stroje 737 Max sa úplne vyškrtnú zo zoznamu alebo sa nahradia inými modelmi Boeingu. Stroje 737 Max boli uzemnené na celom svete po zrútení lietadla spoločnosti Ethiopian Airlines. Zníženie nákupov lietadiel môže spôsobiť, že pre Čínu bude ťažšie splniť svoju ponuku týkajúcu sa skresania prebytku v obchode s USA a môže viesť k potenciálnemu oneskoreniu uzavretia všeobecnej obchodnej dohody medzi Washingtonom a Pekingom.     12 lom vs


Exprezidenta Busha staršieho obvinili z obťažovania ďalšie dve ženy

Kancelária zdôraznila, že sa exprezident v tejto súvislosti ospravedlňuje.

WASHINGTON. Bývalého prezidenta USA Georgea H. W. Busha obvinili zo sexuálneho obťažovania ďalšie dve ženy. Informovala o tom v piatok agentúra AP. Spisovateľka Christina Bakerová-Klinová uviedla, že jej bývalý prezident Bush starší v roku 2014 v Houstone povedal ten istý oplzlý vtip, ktorý spomínali aj iné ženy, a následne ju chytil za zadok. Bushov vodič jej údajne po tomto incidente povedal, že dúfa, že bude "diskrétna". Amanda Staplesová, bývalá kandidátka do Senátu v štáte Maine, pre denník Portland Press Herald uviedla, že ju Bush obchytkával v roku 2006 v meste Kennebunkport. Podobné obvinenia predtým voči exprezidentovi vzniesli aj dve herečky. Jeho kancelária v reakcii na ne uviedla, že v súčasnosti 93-ročný Bush "potľapkal ženy po ich zadnej časti", ale myslel to dobromyseľne, žartovne, s cieľom uvoľniť atmosféru. Kancelária zdôraznila, že sa exprezident v tejto súvislosti ospravedlňuje "každému, koho urazil".


Gremlin: Cesta ku zničeniu ruskej protivzdušnej obrany

V oblasti protivzdušnej obrany a jej prekonávania je americká armáda pozadu.

WASHINGTON. V súčasnosti sa podľa agentúry DARPA medzi Spojenými štátmi, Čínou a Ruskom odohráva nové kolo pretekov v zbrojení. Spojené štáty sa snažia dobehnúť náskok Ruska a Číny v zavádzaní moderných systémov protivzdušnej obrany a presných konvenčných zbraní dlhého dosahu. Pod systémami protivzdušnej obrany si môžeme predstaviť prostriedky odopretia prístupu letectva do chránenej oblasti A2/D2, čo v skratke znamená protivstupné vymedzenie priestoru (Anti-Access/Area-Denial). Rusko a Čína ich hojne rozmiestňujú nad oblasťami svojho záujmu. V prípade Ruska ide o obmedzenie pôsobenia cudzích lietadiel nad Baltským morom, Čiernym morom či Sýriou. Moderné systémy protivzdušnej obrany tiež chránia ruské zbrane dlhého doletu, schopné presne zasiahnuť tisíce kilometrov vzdialené ciele ako elektrárne, chemické továrne, priehrady a letiská. Čína prostriedky protivzdušnej obrany inštaluje na sporné územie ostrovov v Juhočínskom mori. Začiatkom roka na jednom z nich na Paracelskom súostroví pribudli raketové komplety zem-vzduch HQ-9, kópie S-300. Kľúčom v bojí proti pokročilej protivzdušnej obrane je zistiť, kde sa náchádzajú jej jednotlivé časti – radary, veliteľské stanoviská či rakety zem-vzduch. Až následne je možné použiť presné zbrane dlhého dosahu. Ako ale zistiť pozíciu PVO, keď ruské systémy S-400 ničia vzdušné ciele vo veľkosti stíhacieho lietadla na vzdialenosť až niekoľko stoviek kilometrov? Jednou z možností je nasadiť na prieskum malé drony, ktoré predstavujú ťažko zamerateľné rádiolokačné ciele. Kľúčové je z hľadiska ekonomickej vojny aj to, že dron stojí menej než rakety zem-vzduch. Navyše je možné ich nasadiť vo veľkých počtoch. Po objavení pozícií nepriateľskej protivzdušnej obrany možno použiť zbrane veľmi dlhého dosahu, ako napríklad strely Jass-ER s doletom až tisíc kilometrov. Problémom dronov však je ich malá výdrž a dolet. Americká agentúra DARPA preto prišla s konceptom, kedy je možné podobné drony dopraviť na miesto určenia v materskom lietadle, vysadiť a po splnení úloh opäť vyzdvihnúť. Na začiatku roka DARPA vybrala štyri firmy - Composite Engineering, Dynetics, General Atomics Aeronautical Systems a Lockheed Martin, aby vypracovali koncept dronov Gremlin, spomedzi ktorých vyberie jeden alebo dva najsľubnejší koncepty. V roku 2019 potom dôjde k ostrému testu technológie na lietadle C-130 Hercules. Každé lietadlo C-130 teoreticky pojme až desiatky dronov Gremlin. Požadovaný dosah dronov Gremlin je minimálne 550 km, teda mimo dosahu najvýkonnejších rakiet protivzdušnej obrany. Po dosiahnutí cieľovej zóny dron vykoná aspoň hodinový prieskum predtým, ako sa vráti k materskému lietadlu. DARPA požaduje drony schopné lietať vysokou podzvukovou rýchlosťou. Každý dron musí byť použiteľný prinajmenšom dvadsať ráz a jeho cena nesmie presiahnuť 700-tisíc dolárov. Kvôli inštalácii prieskumných systémov je požadovaná nosnosť 27 kg a príkon elektrickej energie z palubného zdroja minimálne 1 kW. Na program Gremlin DARPA pre tento rok vyčlenila 15 miliónov dolárov, pre budúci rok 31 miliónov dolárov. Ich zavedenie však v tejto fáze vývoja v pláne nie je. Text bol pôvodne publikovaný na webe armadninoviny.cz. Tento text ste mohli čítať vďaka tomu, že platíte za obsah. Vážime si to.


Macron pricestoval do Dánska, chce posilniť vzájomné vzťahy

Macron chce, aby Európa prevzala väčšiu zodpovednosť za svoju vlastnú obranu.

KODAŇ. Francúzsky prezident Emmanuel Macron pricestoval v utorok na dvojdňovú návštevu Dánska, dúfajúc v posilnenie vzťahov, ktoré potrebuje pre presadzovanie idey užšie zomknutejšej EÚ. Macron chce, aby Európa prevzala väčšiu zodpovednosť za svoju vlastnú obranu, tvrdiac, že bezpečnosť starého svetadielu by nemala ležať priveľmi na pleciach Spojených štátov. Dánsko má v rámci svojich vzťahov v Únii špeciálnu klauzulu o obrane, čo znamená, že sa nezúčastňuje na vojenských záležitostiach tohto bloku, uvádza agentúra AP. Dánska vláda a väčšina tamojších zákonodarcov si praje, aby sa predmetné opatrenie odstránilo, ale zdráha sa o tom vypísať referendum. Dáni v referende v roku 1993 získali opcie od kľúčových strán presadzujúcich politiku Európskej únie vrátane otázok obrany a zdieľanej euromeny. Niekoľko dánskych vlád bolo za zbavenie sa obranných opcií a ohľadom toho sa uskutočnili aj dve referendá, ale ani jedno nebolo úspešné. Macrona privítala na kodanskom letisku dánska kráľovná Margaréta II.; francúzsky prezident následne rokoval s dánskym premiérom Larsom Rasmussenom. Macron položil veniec k pamätníku padlých dánskych vojakov a neskôr sa zúčastní na diskusii so študentmi. V stredu sa šéf Elyzejského paláca presunie na dva dni do fínskej metropoly Helsinki, kde sa stretne so svojím fínskym náprotivkom Saulim Niinistöom a fínskym premiérom Juhom Sipiläom.


Švédska firma núka zamestnancom, že ich očipuje, viacerí súhlasili

ŠTOKHOLM. Švédska firma Epicenter, ktorá sídli v Štokholme, ponúkla svojim zamestnancom, že im implantuje mikročipy. Okolo 150 ľudí súhlasilo. Čipy sú veľké asi ako zrnko ryže a do mäsitej časti medzi palcom a ukazovákom sa vložia injekčnou striekačkou. Slúžia na otváranie dverí a obsluhu kopírky, do budúcnosti sa však plánuje, že sa pomocou nich bude dať zaplatiť aj káva. "Ich najväčším prínosom je pohodlie," povedal na margo čipov zakladateľ firmy a jej výkonný riaditeľ Patrick Mesterton. "V podstate ide o náhradu iných komunikačných zariadení, či už sú to kreditné karty alebo kľúče." Napriek tomu tento krok, podobne ako väčšina nových technológií, vyvoláva otázky spojené s bezpečnosťou a ochranou súkromia. Na rozdiel od identifikačných kariet alebo firemných telefónov sa človek od mikročipu oddeliť nemôže a existujú obavy, či firma nebude svojich zamestnancov sledovať. Podľa Bena Libbertona, mikrobiológa zo štokholmskej lekárskej univerzity, sa budú etické dilemy zvyšovať spolu s dômyselnosťou mikročipov. Tvrdí, že dáta získané z tohto zariadenia sa líšia od dát, ktoré pochádzajú napríklad zo smartfónu. "Sú tam dáta o zdraví nositeľa, o tom, kde sa nachádza, ako často a ako dlho pracuje, či chodí na toaletu a podobne," vymenúva Libberrton, čo všetko by sa z mikročipu dalo zistiť. Švédska firma pripúšťa, že ide o veľký zásah do ľudského tela, no trvá na tom, že ľudia si dávajú implantovať všeličo. "Napríklad taký kardiostimulátor je omnoho väčším zásahom než tento mikročip, ktorý môže komunikovať s rôznymi zariadeniami a byť užitočný," hovorí Mesterton. Úlohou kardiostimulátora je však zlepšiť zdravotný stav človeka a vkladá ho do tela lekár.


Investície do obnoviteľných zdrojov energií vlani klesli

Výstavba veterných a solárnych elektrární pokračovala, ale náklady na nové projekty sa výrazne znížili.

NEW YORK. Vlani po celom svete klesol objem investícií do obnoviteľných zdrojov energie. Hlavným dôvodom je, že za menej peňazí sú dostupné vyššie kapacity. Výstavba veterných a solárnych elektrární pokračovala, ale náklady na nové projekty sa výrazne znížili, čo malo za následok pokles celkových investícií do obnoviteľných zdrojov, uvádza sa v medzinárodnej štúdii Programu OSN pre životné prostredie UNEP, Frankfurt School rovnako ako Bloomberg New Energy Finance. Investície do obnoviteľných energií sa v roku 2016 znížili na 241,6 miliardy USD (226,26 miliardy eur). Objem nových kapacít z obnoviteľných zdrojov sa zároveň zvýšil o 8 % na 138,5 gigawattu.